Yehova en e Jategokpo, re edieng’ pi pidoic mi jumange | Mi ponji\n“[Yehova] ng’eyo kumwa, epoi ya wan utur.”—ZAB. 103:14.\nWER: 30, 10\nKite ma Yehova ugam udieng’ ko i kum pidoic pa Samuel ubeponjowa ku lembang’o?\nKinde ma Yehova uoro Musa ucidh uwodh nyithindho mir Israel, edieng’ pi pidoic pare nenedi, man eno ubemio iwa ponji ma kani?\nKite ma Yehova udieng’ ko i kum pidoic mi nyithindho mir Israel kinde m’ewodhogi kud i Misiri, man m’ebodhogi i Nam ma Kwar ubeponjowa ku lembang’o?\n1, 2. (a) Kite ma Yehova betio ko ku dhanu pare ukoc nenedi ku kite ma weg tego mi ng’om maeni gitimo ko? (b) Wabiweco iwi lembang’o i thiwiwec maeni?\nWANG’ ma pol, dhanu ma giweg tego i ng’om maeni girwodho arwodha iwi juwagi, kunoke gitimogi rac. (Mat. 20:25; Ekl. 8:9) Re Yehova timo ngo kumeno nyanok de! Kadok nwang’u en re m’etie Jategokpo man etie ku copo m’usagu zoo de, re edieng’ i kum pidoic mwa wa dhanu maeni ma waleng’ ungo. Ekethere kakawa man ebed edieng’ i kum kite ma wawinjara ko, man pi yeny mwa. Epoi nia wa judubo, man eng’eyo mupaka mwa; pieno ekwayu ngo nyanok de nia watim lembe ma wacopo ngo.—Zab. 103:13, 14.\n2 Biblia unyutho kite ma Yehova dieng’ ko i kum pidoic mi dhanu pare. Wakewec iwi lapor adek: Mi kwong’o, wakenen kite ma Yehova ugam udieng’ ko i kum pidoic pa Samuel, man kite m’ekonye ko kinde m’ukwayu eter rwonglembe mi pokolembe ni Eli ma Jalam ma dit. Mir ario, kite ma Yehova uciro ko Musa kinde ma Musa ubino paru nia en eromo ngo niwodho thek mir Israel kud i Misiri. Mir adek, kite m’egam edieng’ ko i kum pidoic mi Juisrael kinde ma giwok kud i Misiri. Lapor maeno ubeponjowa ku lembang’o iwi Yehova, man ke wacopo kwanyu kothe nenedi?\nMUNGU UGAM UDIENG’ I KUM PIDOIC PA NYATHI JALAWOBI MOKO\n3. I diewor moko, lembang’o m’utimere kinde ma Samuel unindo, man lembene copo kelo penji ma kani? (Nen cal mir acaki.)\n3 Samuel ucaku timo i hekalu kinde ma fodi e nyanok. (1 Sam. 3:1) I diewor moko kinde m’enindo, kit lembe ma naka fod’utimere ngo zoo de ugam utimere. * (Som 1 Samwil 3:2-10.) Ewinjo dwal moko ubelwong’e, e eparu nia nyo tie jadwong’ Eli ma Jalam ma dit. Pieno eai, ecidho i bang’ Eli ku woro man eyero ire kumae: “Anuti; kum ilwong’a.” Ento Eli dwoko ire kumae: ‘Alwong’i ngo.’ I ng’eye, dwal ma rom ulwong’e kendo wang’ ario, e Eli nyang’ nia Mungu re m’ubelwong’o Samuel. Pieno enyutho lembe ma Samuel uyer ka dwalne ulwong’e kendo, e Samuel utimo kumeca. Pirang’o Yehova uyero ngo wang’ acel ni Samuel nia en re m’ebelwong’e? Biblia unyutho ngo thelembene. Re ecicopere nia Yehova utimo kumeno pilembe ebino dieng’ i kum pidoic pa Samuel.\n4, 5. (a) Samuel uwinjere nenedi saa ma Yehova uore eter rwonglembe moko ni Eli? (b) Lembakora maeni ubeponjowa ku lembang’o iwi Yehova?\n4 Som 1 Samwil 3:11-18. Cik pa Yehova ugam ung’olo nia awiya giwor judongo, asagane ke ju ma gitie ku dito. (Ai 22:28; Law. 19:32) Pieno, calu ma Samuel ubino nyathin ma nyanok, ebino lembe ma yot ungo nia eai kugweno man ecidh eyer rwonglembe mi pokolembe ku tegocwinye ni Eli. Biblia uyero nia, “lworo nego Samuel ninyutho ginmawokiwang’ ni Eli.” Ento Yehova uketho Eli unyang’ nia en re m’ebelwong’o Samuel. Pieno, Eli ukwayu nia Samuel kud umwony iwi lembe moko ci ma Mungu uyero. E Samuel utito ire lembe “ceke kot.”\n5 Lembuno ubino nyen ungo ni Eli, pilembe i wang’e de, “dhanu pa Mungu” moko ular uyero ire kit rwonglembe ma kumeno. (1 Sam. 2:27-36) Lembakora maeni ubeponjowa nia Yehova dieng’ lee dit pi jumange, man eriek hai.\n6. Ayi ma Mungu ukonyo ko Samuel ubemio iwa ponji ma kani?\n6 Kan itie aradu, ng’ei nia lembe ma jukoro iwi Samuel ubenyutho nia Yehova benyang’ i kum peko peri man i kum pidoic peri de. Saa moko nyo lworo benegi nirweyo ni judongo kunoke nitimo lembe ma tung’ ku mi juwedu. Ng’ei m’umbe jiji nia Yehova ubemito ekonyi. Pieno, rwo i bang’e, man iyer ire tap tap kite m’ibewinjiri ko. (Zab. 62:8) Nyam i lapor mir aradu ma jukoro pigi i Biblia, calu ve Samuel. Bende, kor lembene ni umego man nyimego mi oro peri kunoke ma wang’gi teng’ini, ma saa moko nyo gidaru nwang’iri ku kit lembe peri eno. Gicopo koro iri kite ma Yehova ukonyo kogi, saa moko i ayi ma nwang’u giparu ngo.\nYEHOVA UGAM UDIENG’ I KUM PIDOIC PA MUSA\n7, 8. Yehova unyutho nenedi nia ebedieng’ i kum pidoic pa Musa?\n7 Kinde ma Musa udoko ku oro 80, Yehova umio ire tic ma tek mandha: eore nia ecidh ewodh nyithindho mir Israel kud i ng’eca i Misiri. (Ai 3:10) Ecicopere nia or maeno unyotho wi Musa, pilembe pi oro 40, ebino jakwac mi rombe i Midian. Pieno eyero kumae: “An a ng’a, ma nia acidh ba Farao, man nia awodh nyithindho mir Israel kud i Misiri?” E Yehova utielo cwinye kumae: “Wabibedo wakudi andha.” (Ai 3:11, 12) Yehova ung’olo bende nia judongo mir Israel “gibiwinjo” dwande. Re asu Musa uwacu ni Mungu kumae: “Gibiyia ngo, kadok dwanda de gibiwinjo ngo.” (Ai 3:18; 4:1) Nimakere ku wec maeno, Musa umito yero nia Yehova ubewondere. Re Yehova uciro Musa. Emio ire kadok copo mi timo udu. Ng’atu ma kwong’a ma Biblia uweco i kume m’unwang’u copo mi timo udu ubino Musa.—Ai 4:2-9, 21.\n8 Kadok i ng’ei lembe maeno ceke de, asu Musa unwang’u thelembe mange m’ekwer ko or pa Mungu. Eyero nia etie ku peko mi weco. E Mungu uwacu ire kumae: “Abibedo ku dhogi, e abiponji ku gin m’ibiyero.” Nyo maeno re Musa uyio? Ungo, ento ekwayu nia Mungu uor ng’atu mange. E ng’ecwiny pa Yehova uopo i kume. Re asu ekethere kaka Musa, pieno eoro Harun ucidh ukonye ku wec.—Ai 4:10-16.\n9. Cirocir man bero pa Yehova ukonyo Musa nenedi nibedo jatelwic ma ber?\n9 Lembakora maeni ubeponjowa ku lembang’o iwi Yehova? Calu m’etie Jategokpo, nwang’u ecopo tio ku tego pare pi ninyayu lworo i Musa man nidiye kara ewore. Re Yehova unyutho cirocir man bero, man etielo cwiny jatic pare maeno ma mol nia ebibedo karacelo kude. Nyo bodho maeno ma Yehova utio ko umio adwogi? Eyo. Musa udong’ udoko jatelwic ma dit mi dhanu pa Mungu. Eponjo nibedo mol, man ebed edieng’ ku jumange, rom rom ve ma Yehova ugam udieng’ ko kude.—Wel 12:3.\nNyo ibed idieng’ i kum pidoic mi jumange calu Yehova? (Nen udukuwec mir 10)\n10. Ka wabedieng’ i kum pidoic mi jumange calu Yehova, adwogine copo bedo ang’o?\n10 Lembuno ubemio iwa ponji ma kani tin eni? Tek itie won ot, janyodo kunoke jadit cokiri, ma jiji mbe itie ku rwom moko kokoro iwi jumange. Pieno calu Yehova, pire tie tek lee dit nia idieng’ i kum pidoic mi jumange, man inyuth bero ku cirocir yo ba min ot peri, awiya peri, man umego ku nyimego i cokiri. (Kol. 3:19-21; 1 Pet. 5:1-3) Kan ibetimo kero nilubo lapor pa Yehova Mungu man pa Yesu ma en e Musa ma dit, eno biketho jumange bibino yot yot ku lembe migi i beng’i, man ibitielo cwinygi lee akeca. (Mat. 11:28, 29) Ibibedo bende lapor ma cuu igi.—Ebr. 13:7.\nMUNGU MA JATEGOKPO UGAM UDIENG’ I KUM PIDOIC MI DHANU PARE KINDE M’EBODHOGI\n11, 12. Yehova utimang’o kara Juisrael gibed agwoka man ginwang’iri museme kinde ma giwok kud i Misiri?\n11 Wel mi nyithindho mir Israel m’ugam uweko Misiri i oro 1513 i wang’ Kristu, copo bedo milioni ma kadhu adek. I kindgi ubino awiya, ju m’utii, jururemo man ve weg goro de bino nuti. Pi nitelo wi piro mi dhanu ma rukeno, ugam ukwayu Jatelwic ma dieng’ ku dhanu man ma copo nyang’ kugi. Yehova ubino tap kit jatelwic ma kumeno nikadhu ku ba Musa. Eno uketho nyithindho mir Israel ginwang’iri museme kinde ma gibewok kud i Misiri m’ubino kabedo ma ging’io i ie.—Zab. 78:52, 53.\n12 Yehova utimang’o kara dhanu pare gibed agwoka man ginwang’iri museme? Saa ma gibewok kud i Misiri, epangugi “calu pi lwiny.” (Ai 13:18, NWT) Ayi ma Mungu pangu kogi uketho gineno kamaleng’ nia en re m’ebetelo wi lembe ceke. Bende, Yehova ubed utelo wigi kud “afuru” ku dieceng’, man ku “der mi mac” kud uthieno kara gipoi nia etie karacelo kugi, ebetelo wigi man ebegwokogi. (Zab. 78:14) Tielocwiny maeno ukonyo Juisrael lee dit kinde ma lembe moko udok uwok i ng’eye.\nYehova ugam udieng’ nenedi pi nyithindho mir Israel i Nam ma Kwar? (Nen udukuwec mir 13)\n13, 14. (a) Yehova udieng’ pi nyithindho mir Israel nenedi i Nam ma Kwar? (b) Yehova utimang’o pi ninyutho nia etek nisagu Jumisiri?\n13 Som Ai 14:19-22. Kepar nia ibenweng’iri i kind nyithindho mir Israel: juaskari mi Misiri giberiemo tokwu, i weng’wu ke Nam ma Kwar umoyere, man wuni diere. E i saa maeno Mungu ugam utimo udu moko. Mbegi mir afuru ma nwang’u bebedo i weng’wu ukadhu udok i ng’eiwu, man ukoyo kindwu ku Jumisiri. Kawoni gini mudho ma bii, i kagonjo mwu ke der ucaruwu i ayi mir udu! E igam ineno Musa urieyo cinge iwi nam, man yamu ma tek uai yo nyangu, ukaku pii dra ni ario, man uweko gengi ma lac. E in ku jupewu, ku leya mwu, karacelo ku dhanu mange de, wucaku wotho iwi ng’om m’uthwo. Ucodho de mbe, man piny de foth ungo; lembene ubezungo ii lee dit. Ng’om utal kaw, man wubewotho ma ber i wie. Eno uketho kadok dhanu ma gi nglee magwei de gikadhu yo loka m’umbe peko.\n14 Som Ai 14:23, 26-30. Saa ma lembuno ubetimere, Farao ma jakuhaya man ma rieko pare nok ucaku ring’ini i tokwu. E Musa urieyo cinge kendo iwi nam man ngongo pii m’ukeucungo ca, ugam utuk man ucorere iwi Farao ku juaskari pare, e githo kpo, ng’atu acel de mbe m’uboth.—Ai 15:8-10.\n15. Lembakora maeni ubeponjowa ku lembang’o iwi Yehova?\n15 Lembakora maeni ubeponjowa ku lembe mange iwi Yehova. Etie Mungu ma pangu lembe ceke kakare kakare, eno ketho wanwang’ara nia watie agwoka man museme. (1 Kor. 14:33) Calu jakwac m’umaru rombe pare man m’udieng’ pigi, Yehova bedieng’ pi dhanu pare man ekonyogi. Ebed eketho ginwang’iri museme man ebodhogi kud i cing judegi migi. Calu ma wadhingo ajiki mi ng’om maeni, lembuno tielo cwinywa lee mandha.—Rie. 1:33.\n16. Ka wabeparu iwi kite ma Yehova ubodho ko Juisrael, wanwang’u bero ma kani?\n16 Tin de Yehova ubedieng’ pi dhanu pare i udul. Ebekonyogi kara gibed ku winjiri ma ceng’ini karacelo kude, man ebegwokogi kud i cing judegi migi. Ebimedere nitimo kumeno kadok i saa mi masendi ma dit m’udhingo ceng’ini eni. (Nyu. 7:9, 10) Pieno, i saa mi masendi ma dit, cwinygi bing’abere ngo, kadok gibed aradu kadi ju m’utii, dok kumgi tie ma leng’ kunoke gitie weg goro. * Ento dhanu pa Mungu gibitimo lembe moko m’ukoc bor. Gibilubo wec ma e ma Yesu uyero: “Wung’ai weng’wu malu, wuting’ wiwu malu de; kum war mu dhingo ceng’ni.” (Lk. 21:28) Kadok kinde ma Gog, niwacu dikiri mi thek, ma tie ku tego nisagu Farao bikelo masendi i wigi de, gibibedo migi ku genogen ma tek i Yehova. (Eze. 38:2, 14-16) Pirang’o? Pilembe ging’eyo nia Yehova lokere ngo. Ebinyutho mer pare kamaleng’ man ebidieng’ i kum pidoic mi dhanu pare kinde m’ebibodhogi.—Isa. 26:3, 20.\n17. (a) Wacopo nwang’u bero ma kani ka wabeng’io i lembakora iwi kite ma Yehova dieng’ ko pi dhanu pare? (b) I thiwiwec m’ulubo, wabiweco iwi lembang’o?\n17 I thiwiwec maeni, waai nineno lapor moko m’unyutho kite ma Yehova kethere ko kaka dhanu pare, kite m’edieng’ ko i kum pidoic migi saa m’ebemio igi telowic, man kinde m’ebebodhogi. Kan ibenyamu i lembakora ma kumeno, kepim niponjo lembe ma nyen iwi Yehova: yeny lembe moko ma nwang’u ibed iketho wii ngo akeca i kumgi. Saa m’ibeponjo lembe dupa iwi kite ma beco ma Yehova tie ko, yioyic man mer m’imare ko bidoko tek nisagu m’i wang’e. I thiwiwec m’ulubo, wabiponjo ayi ma tung’ tung’ ma wacopo lubo ko lapor pa Yehova, nwang’u wabedieng’ i kum pidoic mi jumange i ot, i cokiri, man i tic mi rweyo lembanyong’a.\n^ par. 3 Jakorkpawa moko ma Jayahudi ma nyinge Josèphe uwacu nia saa maeca Samuel ubino ku oro 12.\n^ par. 16 Ecicopere nia i kind ju ma biboth kud i Armagedon, weg goro de bibedo nuti. Kinde ma Yesu bino iwi ng’om, ebed ekeyo “tho ceke ma kwonde tung’ tung’,” niwacu kwond abala ceke. Eno ubenyutho kamaleng’ lembe m’ebitimo ni ju ma gibiboth kud i Armagedon. (Mat. 9:35) Ju ma gibicer re, gibicer ma dong’ kumgi utie ma leng’.


Yesu udwoko wang’ penji pa jabim moko ma jalonyo | Kwo pa Yesu\nWIC MI 96\nYesu udwoko wang’ penji pa jabim moko ma jalonyo\nJALONYO MOKO UPENJO PENJI IWI KWO MA RONDO KU RONDO\nFodi Yesu ubewotho asu kud ikind ng’om Perea, pi nibino i Yerusalem. E jalawobi moko ma jalonyo uring’ini ubin urum piny i the tiende. Jalawobine tie “jabim,” man copere ebed etio calu jadit mi kacokiri kunoke etie acel m’ikind dilo mi Sanedrini. Epenjo Yesu kumae: “Japonji ma ber, abitimo ang’o kara acam pacu mi kwo ma rondo ku rondo?”—Luka 8:41; 18:18; 24:20.\nYesu dwoko ire kumae: “Nedi ilwong’a ya a beri? ng’atu moko mbe ma ber, ndhu acel kende, en e Mungu.” Ecicopere nia jalawobi maeno ulwong’o Yesu “japonji ma ber,” pilembe eno tie lwong’o mi yung ma jubed julwong’o ko dhanu ma gitie rabbi niwacu juponji mi dini mi Juyahudi. Kadok andha Yesu utie japonji maber de, re enyutho ni ng’atuno nia Mungu kende re “ma ber” m’ukwayu jumii ire yung.\nYesu umio juk ma e ni jalawobi maeno: “Tek iyenyo imond i kwo, wor Cik.” Jalawobine ulund upenje kumae: “Manedi ke?” E Yesu ukwanu ire Cik abic ma e kud ikind apar: Kud ineg nek, kud igier gier, kud ikwal kwo, kud inyuth lembe mi ndra, yung wuru ku meru. Edok emedo Cik ma e ma pire tek: “Man imar wedu calu imeri giri.”—Matayo 19:17-19.\nNg’atuno dwoko ire kumae: “Gin maeni ceke adaru woro: edong’ ang’o ke ma fodi urem ira?” (Matayo 19:20) Enwang’u nia ve lembe moko mabeco udong’ ma fodi etimo ngo, ma copo cere ku nwang’u kwo ma rondo ku rondo. Kinde ma Yesu uneno nia epenjo penji ku cwinye zoo, e ‘emare.’ (Marko 10:21) Re lemoko nuti m’ubedo ni macero ni ng’atuno.\nEmaru lonyo pare lee dit, pieno Yesu uyero ire kumae: “Gin acel urem iri: cidh, ilok piny ceke m’ibedo ko, imi ni jucan, man ibibedo ku piny m’akana i polo: man ibin, ilub ng’eya.” Nwang’u i andha, jalonyo eno copo poko piny pare ni jucan ma gibidwoko ngo ire ka wang’e, man ecopo doko jalub pa Yesu. Re eai m’etie ku can. Copere kinde m’ebecidho, Yesu unene ku kisa madit. Ng’atuno umoko lee dit ikum lonyo “pare [ma] dit,” lembuno uketho eneno ngo lonyo mandha. (Marko 10:21, 22) Yesu uwacu kumae: “Mondo i Ker pa Mungu [bibedo] tek apila ni julonyo!”—Luka 18:24.\nWec maeno ma Yesu uyero, ku m’edok emedo ing’eye uwang’u i julub lii, emedo kumae: “Kum mondo ku wang’ sindani e yot ni ngamia, ma sagu mondo i Ker pa Mungu ni julonyo.” Eno ucwalu julub nipenjo Yesu kumae: “Ka kumeno ng’a ma copo bothi?” Nyo andha dhanu copo tundo ngo nyanok de ninwang’u bothi? Yesu unenogi atira i wang’gi man edwoko kumae: “Gin ma copre ngo ni dhanu copre ni Mungu.”—Luka 18:25-27.\nE Petro unyutho nia gin gitimo ng’iong’ic m’ukoc ku pa jalonyo maeno, eyero kumae: “Nen, waweko gin ceke, man walubo ng’ei: ka kumeno wabibedo ku girang’o?” Yesu unyutho igi nia gibinwang’u bero ma lee nikum ng’iong’ic ma gitimo, ewacu kumae: “Wun ma wulubo ng’eya, i nyol ma nyen ka Wod dhanu bijany wi komker mi dwong’ pare, wun bende wubijany wi komker apar wi ario, ma wupoko ko lembe ni suru apar wi ario mir Israel.”—Matayo 19:27, 28.\nUbenen kamaleng’ nia Yesu ubino paru iwi kite ma kwo bibedo ko iwi ng’om nindo m’ubino, saa ma Mungu biyiko lembe bidoko ve m’ular ubino i podho mir Eden. Petro ku julub wadi gibibimo karacelo ku Yesu iwi ng’om ma bidoko ni Paradiso. Eno tie sukulia ma lee dit m’usagu lembe ceke ma gitwoniri ko pi nilubo tok Yesu!\nRe julub gibinwang’u sukulia eno nindo m’ubino kende ngo. Kadok saa nica de gibino nwang’u moko; Yesu uyero kumae: “Ng’atu moko mbe m’uweko ot, kadi dhaku, kadi umego, kadi junyodo, kadi nyithindho, pi Ker pa Mungu, m’ekebinwang’u wang’e bang’ dupa ngo i nindo maeni, man i ng’om m’ubino kwo ma rondo ku rondo.”—Luka 18:29, 30.\nMa jiji mbe, kakare ceke ma julub gibicidho i ie, gicopo nwang’u utumego mange ma gibeworo Mungu calu gin, man gicopo bedo ku mer ma ceng’ini kugi nisagu kadok mer ma ku wat migi ma dhe de. Lembe mi can utie nia jalonyo maeno ubecibayu mugisa ma lee, man bende sukulia mi nwang’u kwo i Ker pa Mungu i polo.\nYesu umedo kumae: “Ento dhanu dupa ma ma kwong’a gibidong’ cen; man m’udong’ cen bibedo ma kwong’a.” (Matayo 19:30) Yesu ubemito yero ang’o?\nJabim maeno ma jalonyo ubino ikind jutelwic mi Juyahudi, pieno en de ebino ikind dhanu ma kwong’a. Calu m’ebed eworo cik pa Mungu, nwang’u ecopo doko jalub pa Yesu man ecopo timo lembe mange dupa karacelo ku julub mange. Re ebeketho lonyo man jamcinge i kabedo ma kwong’a i kwo pare. Tung’ kude, dhanu mange ma gitie jucan ginwang’u nia ponji pa Yesu utie lemandha ma terojo i kwo ma nja. Jucopo yero nia gitie ju ma ‘gidong’ cen’ ma re kawoni gibedoko “ma kwong’a.” Gicopo bedo ku genogen nia gibijany karacelo ku Yesu iwi komker mi polo man gibibimo wi ng’om ma bidoko ni Paradiso.\nNg’atu m’ubin upenjo Yesu ubino ng’a?\nPirang’o Yesu ukwero nia kud julwong’e “japonji ma ber”?\nSukulia makani ma Yesu ung’olo ni julubne?\nJu “ma kwong’a” ‘gidong’ cen’ man ju ma ‘gidong’ cen’ gidoko “ma kwong’a” i kite ma nenedi?


Yesu utimo udu wang’ mir arionde i Kana | Kwo pa Yesu\nWIC MI 20\nYesu utimo udu wang’ mir arionde i Kana\nYESU URWEYO NIA “KER PA MUNGU NI CENG’NI”\nEKEYO KUM JALAWOBI MOKO KU BOR\nYesu utimo nindo ario kumeni i Samaria, ing’eye eloko edok i pacu ma thugi i Galilaya. Erweyo lembanyong’a lee mandha i Yahudi, re edok ungo i Galilaya nibedo abeda, ento edok ecaku tic madit i pacu maeno m’edongo i ie. Ecopo geno ngo nia jubijole maber, pilembe en gire ewacu nia, “jabila mbe ku yung i ng’om pare gire.” (Yohana 4:44) Julub pare de giwok giweke kakare nibedo karacelo kude, man gidok i pacu migi, gicaku timo tic ma gibed gitimo iwang’e.\nYesu ucaku nirweyo rwonglembe makani? Ecaku nirweyo lembe mae: “Ker pa Mungu de ni ceng’ni: wulok cwinywu, wuyi lembanyong’a ma juboth ko.” (Marko 1:15) Dhanu utimo ang’o? Ma jiji mbe, dhanu mapol mi Galilaya gijolo Yesu maber, man gimio ire yung. Gijole ngo kende kende pi rwonglembe m’ebino nirweyo igi. Dwi moko iwang’e, dhanu moko m’uai i Galilaya gicidho i Kadhukuwijo i Yerusulem, man giwok gineno udu ma Yesu utimo.—Yohana 2:23.\nYesu ucaku tic pare ma lee mi ponji i pacu makani mi Galilaya? Ecicopere nia ecaku i Kana, kaka m’eloko i ie pii ni pigulok i nyom moko. Kawoni Yesu ubenwang’ere i pacu maeno wang’ mir arionde; e junyutho ire nia jalawobi moko ubetwoyo lee dit ma dong’ ebecitho. Jalawobine ubino wod jego p’ubimo Herode Antipas; Herodene re m’ing’eye udok uthumo wi Yohana ma Jababutisi. Jego maeno uwinjo nia Yesu uai i Yahudi edaru tundo i Kana. E eai thugi i Kapernaum, ebin enwang’u Yesu i Kana. Ekwayu Yesu ku kisa madit kumae: “Rwoth, lor piny ma fodi nyathin para ku tho ngo.”—Yohana 4:49.\nYesu udwoko lembe m’uwang’u i jego maeno lii; ewacu kumae: “Cidh i yo peri; wodi bedo kwo.” (Yohana 4:50) Egam eyio lembe ma Yesu uyero ire, man ecoko woth pi nidok i pacu pare. Kinde ma fodi eni yo, erombo ku jurutic pare gibedhuliri pi nibino yero ire lembe mir anyong’a. Wode kei andha! Epenjogi kumae: ‘kume kei saa adi?’ Emito epor wec ma gibidwoko ku saa ma Yesu uyero ire nia kum wode ukei.\nJurutic pare gigam gidwoko ire kumae: “Nyaworo i saa mir abirone e kume m’ucek uweke.”—Yohana 4:52.\nWang’ acel jego ugam upoi nia tap i saa maeca re ma Yesu uwacu ire nia, “wodi bedo kwo.” Ing’eye, ng’atuno m’ubino jalonyo man m’ubino ku jurutic pare dupa, gidoko julub pa Kristu ku juode ceke.\nI adhura mi Kana Yesu utimo udu wang’ ario: eloko pii udoko ni pigulok man ekeyo kum jalawobi moko ku bor i kilometre 26 kumeni. Udu pare ujik ungo eno kende; re udu maeno pigi tek pilembe etimogi nwang’u fodi edwogo adwoga i Galilaya. Andhandha, Yesu utie jabila ma Mungu uyio; re jubimio yung rukani ni ‘jabila maeno i ng’om pare gire?’\nLembe maeno bing’eyere kamaleng’ kinde ma Yesu bidok i Nazareti. Lembang’o m’ubekure kuca?\nKinde ma Yesu udok i Galilaya, ecaku rweyo rwonglembe makani, man dhanu ujole nenedi?\nKinde ma Yesu udok kendo i Kana, etimo udu makani, man udune ubino kud adwogi makani iwi juruot pa jego moko?\nLembang’o ma copo wang’u ijo iwi kite ma Yesu ukeyo ko kum jalawobi moko mi Kapernaum?


Biblia tie ang’o?\nSOM I DHOK MI Abbey Abkhaze Abui Acoli Adja Afrikaans Akha Allemand Altaï Alur Amharique Anglais Arabe Arménien Arménien (occidental) Ateso Attié Aymara Azéri Azéri (cyrillique) Bachkir Bassa (Cameroun) Bassa (Libéria) Batak (karo) Batak (toba) Batak simalungun Biak Bichlamar Bikol Birman Boulou Bété Cambodgien Cebuano Changana du Zimbabwe Chavacano Chichewa Chiga Chin Haka Chin Tedim Chin Zotung Chinois cantonais (simplifié) Chinois cantonais (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Coréen Créole de Maurice Créole de la Guadeloupe Créole de la Guyane Créole de la Réunion Créole des Seychelles Créole du Bélize Créole d’Haïti Damara Dangme Danois Dayak Ngaju Dhu Pidjin (Cameroun) Dhupidjin mi Nijeria Douala Drehu Dusun Edo Efik Emberá catío Espagnol Estonien Fante Fidjien Finnois Fon Français Futunien Ga Gallois Gitonga Gokana Goun Grec Guarani Guarani (Bolivie) Guerzé Guéré Haoussa Herero Hiligaynon Hindi Hongrois Hunsrik Iban Ibanag Ibinda Ichinamwanga Icibemba Igbo Iloko Indonésien Irlandais Isoko Italien Javanais Jula Kabye Kachin Kana Kannada Karen sgaw Kazakh Kazakh (arabe) Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Kpelle Krio Kurde kurmanji Kwangali Kwanyama Kyangonde Lamba Lambya Langue des signes américaine Langue des signes angolaise Langue des signes argentine Langue des signes birmane Langue des signes bolivienne Langue des signes colombienne Langue des signes cubaine Langue des signes espagnole Langue des signes finnoise Langue des signes indienne Langue des signes indonésienne Langue des signes italienne Langue des signes ivoirienne Langue des signes malaise Langue des signes mexicaine Langue des signes népali Langue des signes polonaise Langue des signes portugaise Langue des signes québécoise Langue des signes roumaine Langue des signes thaï Langue des signes vietnamienne Lhukonzo Lingala Lituanien Lomwe Luganda Lugbara Lunda Luo Luvale Makua Malay Malayalam Malgache Maltais Mam Mambwé-Lungu Mapudungun Marathi Mazahua Mbunda Mendé Meru Mizo Mongol Mooré Navajo Ndau Ndonga Ndébélé Ndébélé (Zimbabwe) Nengoné Ngabere Ngangela Nias Niue Norvégien Nyaneka Nyanja Nyungwe Nzema Néerlandais Népali Okpe Oriya Oromo Ossète Otètèla Ourdou Ouzbek Ouïghour (cyrillique) Pangasinan Pendjabi (shahmukhi) Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Chimborazo) Quechua (Cuzco) Quechua (Imbabura) Quechua (Pastaza) Quechua (Santiago del Estero) Quechua (Tena) Rapanui Rarotongan Romani (Macédoine) Romani (Macédoine, cyrillique) Romani (Serbie) Romani (Slovaquie orientale) Romani (nord de la Grèce) Romani (sud de la Grèce) Roumain Runyankore Russe Rutooro Samoan Sangir Sango Sena Sepedi Sesotho (Afrique du Sud) Sesotho (Lesotho) Shona Sidama Silozi Singhalais Soundanais Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tamoul Tandroy Tankarana Tarahumara Tatar Tchouvache Thaï Tigrinya Tiv Toba Tok pisin Tongien Tshiluba Tshwa Tsonga Tswana Turc Tuvaluan Twi Tétoum Dili Ukrainien Umbundu Urhobo Uruund Vezo Vietnamien Wallis Wichi Wolaitsa Yacouba Zandé Zoulou dhu Kabuverdianu Éwé\nWIC MIR ARIO\n1, 2. Ang’o m’unyutho nia Biblia tie giramia ma pire tek lee m’uai ibang’ Mungu?\nICOPO winjiri nenedi ka jarimbi moko umio iri giramia rek kumeni? M’umbe jiji icopo niyabu dhu giramiane ndhu ndhu, man anyong’a copo negi ning’eyo nia jarimbine udieng’ piri. Ifoye lee pi giramia maeno.\n2 Biblia tie giramia m’uai ibang’ Mungu. Enyutho iwa lembe ma wacopo ngo ninwang’u kaka moko ci mange. Ku lapor, Biblia nyutho iwa nia Mungu ucwio polo ku ng’om, man ng’atu ma nico ku ng’atu ma dhaku ma kwong’a. Etie ku cik mir ukungu ma copo konyowa saa ma wanwang’ara ku peko. I Biblia, waponjo bende kite ma Mungu bitimo ko lembakeca pare mi dwoko ng’om udok ni kabedo maber akeca. M’umbe jiji, Biblia tie giramia ma pire tek lee.\n3. Kan ibeponjo Biblia, ibinyang’ iwi lembang’o?\n3 Kan ibeponjo Biblia, ibinyang’ nia Mungu ubemaru ibed jarimbe. Tek ibemediri niponjo lembe lee i wie, ibimediri bende nibedo jarimbe ma ceng’ni akeca.\n4. Lembang’o ma copo zungo ii ikum Biblia?\n4 Juloko Biblia i dhok ma tundo 2600 kumeni, man dhanu milioni dupa akeca gitie kude. I ng’om zoo, wend dhanu ma kadhu 90 wi 100, gisomo Biblia i dhok migi gigi. Man dhanu ma kadhu milioni acel gibed ginwang’e kubang’ yenga! Eyo, buku mange ma ve Biblia umbe acel de.\n5. Pirang’o wacopo yero nia “Mungu yuyo” en iwi Biblia?\n5 “Mungu yuyo” en iwi Biblia. (Som 2 Timoteo 3:16.) Ento jumoko copo penjiri kumae: ‘Biblia copo ai ibang’ Mungu nenedi ma ke dhanu re m’ukiewe?’ Bibliane dwokowang’ penji maeno en gire kumae: “Dhanu yero lembe m’uai ba Mungu, ma tipo maleng’ ucung’o kogi [kunoke, utelo wigi] en.” (2 Petro 1:21) E ve wego moko m’ukwayu nyathin pare ukiew ire barua. Jucopo yero nia won baruane tie ng’a? M’umbe jiji, barua tie pa wego maeno, ento pa nyathin ungo. Rom rom bende, Mungu re ma tie Won Biblia, ento tie ngo dhanu m’etio kugi pi nikiewe. Mungu utelo wigi kara gikiew paru pare. Andha, Biblia tie ‘lembe pa Mungu.’—1 Jutesaloniki 2:13; som Thenge ma jumedo, namba 2.\nBiblia—Lok mi Ng’om Manyen (Les Saintes Écritures. Traduction du monde nouveau) nwang’ere i dhok dupa\nBIBLIA YERO LEMBE TAP TAP\n6, 7. Pirang’o wacopo yero nia lembe mi Biblia urombo?\n6 Jukiewo Biblia pi oro ma kadhu 1600. Dhanu m’ukiewe gibed gikwo i rundi ma tung’ tung’. Jumoko m’ikindgi gibino dhanu m’uponjiri lee, jumange ke gibino dhanu m’uponjiri ngo. Ku lapor, ng’atu acel m’ikindgi ubino munganga. Jumange gibino jurufur, jurudwarnam, jukwac, jubila, jupoklembe, man rwodhi. Kadok ju m’ukiewo Biblia gibino dhanu ma tung’ tung’ de, lembe m’i ie ceke urombo. I Biblia, junwangu ngo nia giragora mae uyero lembe mange, giragora ma kucelo ke udok uyero lembe m’ukoc ku m’iwange. *\n7 Buku ma kwong’a mi Biblia, niwacu Thangambere, ukoro kite ma peko mi ng’om ucaku ko, man buku ma tokcen, niwacu Lembanyutha, ukoro kite ma Mungu bidaru ko pekonegi, nwang’u edwoko ng’om ni paradiso. Biblia uweco iwi lembe ma tung’ tung’ m’ubed utimere i kwo mi dhanu pi oro elufu swa, man enyutho nia lembakeca pa Mungu koso ngo nyanok de nitimere.\n8. Kemii lapor moko m’unyutho nia Biblia uweco iwi rieko mi ng’om tap tap.\n8 Jukiewo ngo Biblia kara jutii kude pi niponjo rieko mi ng’om (science), kunoke kara ebed ni buku mi somo; re kan eyero lembe moko m’uneno rieko mi ng’om, eyero lembe ma tap saa ceke. M’umbe jiji, wacopo mito nia buku m’uai ibang’ Mungu ukor lembe tap tap kumeno. Ku lapor, buku mi Lembe mi Julawi utie ku cik m’unyutho lembe ma nyithindho mir Israel gibed gitimo pi nicero nyai pa twoyo. Lembe maeno jukiewo con dit, nwang’u fodi dhanu ung’eyo ngo kite m’ukudi ma tung’ tung’ nyayu ko twoyo i kumjo. Biblia uponjo bende tap tap nia, jung’abu ng’om iwi gin moko ngo. (Yob 26:7) Bende, kinde ma dhanu dupa gibino nigeno nia ng’om upoto kpee, Biblia ular uyero nia etie ngulu ngulu.—Isaya 40:22.\n9. Dhanu m’ukiewo Biblia gikanu ngo wang’ lembe moko; eno nyutho iwa ang’o iwi Bibliane?\n9 Saa ceke ka Biblia ubekoro uda mi lembe moko m’ugam utimere, ekoro lembene tap tap. Ento buku mapol mi lemb’uda koro ngo lembe ceke tap tap, pilembe dhanu m’ukiewo bukunegi gibed gikanu wang’ lembe moko. Ku lapor, wang’ mapol gibed gikiewo ngo pir aloci ma thek mange uloyo ko thek migi i lwiny. Ento, ju m’ugam ukiewo Biblia, gikanu ngo wang’ lembe moko kadok kinde ma juloyo nyithindho mir Israel i lwiny. Gikiewo bende pi kosa migi gigi. Ku lapor, i buku mi Wel, Musa ukoro nia egam etimo kosa moko ma lee akeca, man nia Mungu umio ire matira pi kosane. (Wel 20:2-12) Calu dhanu ma gikiewo Biblia gikanu ngo wang’ lembe moko, eno nyutho nia Biblia uai andha ibang’ Mungu, man nia wacopo geno Bibliane.\nBIBLIA UPONG’ KU JUK MABECO\n10. Pirang’o juk mi Biblia tie ku kony lee dit iwa tin eni?\n10 Biblia tie ‘Lembagora ma Mungu yuyo i wie en, man ma kulokane nuti mi ponji, mi nyuth ma junyutho ko dubo, ku mi twiny ma jutwinyo kojo.’ (2 Timoteo 3:16) Eyo, juk mi Biblia tie ku kony lee dit iwa tin eni. Yehova ung’eyo kite m’ecwio kowa, pieno, eng’eyo bende kite ma wabed waparu ko lembe man kite ma wabed wawinjara ko. Eng’eyowa cuu akeca nikadhu kite ma wang’eyara ko wan giwa, man emaru nia wabed kud anyong’a i kwo mwa. Eng’eyo lembe ma copo bedo iwa ber kunoke rac.\n11, 12. (a) I Matayo thek 5 nitundo i 7, Yesu umio juk mabeco iwi lembe makani? (b) Wacopo ponjo bende lembang’o mange i Biblia?\n11 I Matayo thek 5 nitundo i 7, wanwang’u juk dupa mabeco ma Yesu umio iwi lembe ma wacopo timo kara wabed ku mutoro, kara wawinjara maber ku dhanu mange; wanwang’u juk iwi kite ma wacopo nirwo ko, man nen ma waromo bedo ko iwi sente. Niai m’emio juk maenogi, oro udaru nikadhu 2000 kumeni, ento jukne tie asu ku tego man ku kony ma lee tin bende.\n12 I Biblia, Yehova ponjowa bende ku cik mir ukungu ma konyowa nibedo ku kwo mi juruot m’utie maber akeca, nibedo jurutic mabeco, man nikwo i akwiyacwiny ku dhanu mange. Cik mir ukungu mi Biblia copo nikonyowa saa ceke, kadok watie jukani, kadok wakwo i theng ng’om makani, kunoke watie ku peko ma nenedi.—Som Isaya 48:17; som Thenge ma jumedo, namba 3.\nICOPO GENO LEMBILA MI BIBLIA\nJakiew Biblia ma nyinge Isaya uewo nia jubinyotho Babeli\n13. Jabila Isaya uewo nia lembang’o ma binwang’u adhura mi Babeli?\n13 Lembila dupa mi Biblia udaru nitimere. Ku lapor, jabila Isaya uewo nia adhura mi Babeli bibino ninyothere. (Isaya 13:19) Ekoro tap tap kite ma jubinyotho ko adhurane. Mondo i adhura mi Babeli ubino tek pilembe gang’ madit utieke man kulo madit ubino i ng’ete. Ento jabila Isaya uewo nia kulone bidwono man jubiweko dhugang’ bidong’ thwolo. Juaskari bimondo i adhurane m’umbe lwiny. Isaya uewo bende nia ng’atu moko ma nyinge Kuro [kunoke, Siris] re ma binyotho Babeli.—Som Isaya 44:27–45:2; som Thenge ma jumedo, namba 4.\n14, 15. Lembila pa Isaya upong’o kakare kakare nenedi?\n14 Oro 200 ing’ei ma jukiewo lembila maeno, juaskari moko gigam gitundo, ma gitie ayika pi nyotho Babeli. Ng’a m’ubino nitelo wi juaskarinegi? Ubino Siris m’ubimo mi Perse, tap calu ma lembila ular uyero. Ento nyo andha juaskari pa Siris gitundo nimondo i Babeli calu ma lembila pa Isaya ular uyero iwang’e?\n15 I diewor ma juaskari pa Siris gimondo i ie, dhanu mi Babeli gibino nitimo anyong’a. Gibino nambu ma cwinygi kwio pilembe ging’eyo nia gang’ madit utiekogi, man pii madit ugeng’o bang’gi. Ing’ei adhura, Siris man juaskari pare giloko dhu pii udok ka mange, kara pii copo nijwik. Wi pii ugam ujwik lee i kite ma mwomere, e juaskari mi Perse gikadhu kud i ie. Re juaskari pa Siris gimondo nenedi i gang’ mi Babeli? Tap calu ma lembila ular uyero, juweko dhugang’ mir adhura udong’ thwolo, e juaskari gimondo i adhurane m’umbe lwiny.\n16. (a) Isaya uewo nia lembang’o ma binwang’u Babeli i ng’eye? (b) Ang’o m’unyutho nia lembila pa Isaya utimere kakare kakare?\n16 Jabila Isaya uewo bende nia ing’eye, ng’atu moko acel de mbe ma bibedo i Babeli kendo. Ekiewo kumae: “Dhanu bibedo i ie ki ngo, kadok ugambre kum dhanum’utuk cil kum dhanum’utuk, jubibedo i ie ngo.” (Isaya 13:20) Nyo lembe maeno ugam utimere? Kakare m’adhura mi Babeli ubino i ie con, i kilometre ma romo 80 kumeni yo piny mir adhura mi Bagdad i Irak, junwang’u uvuru re m’utie kawoni. Nitundo tin de, ng’atu moko acel de mbe ma bedo kakeca. Yehova uweyo Babeli lelele ‘kud uwic mi nyoth.’—Isaya 14:22, 23. *\nUvuru mi Babeli\n17. Pirang’o wacopo geno lembang’ola ceke ma Mungu ung’olo?\n17 Lembila dupa mi Biblia udaru nitimere kubang’e kubang’e, pieno wacopo geno bende lembe ma Biblia uyero iwi nindo m’ubino. Wacopo bedo m’umbe jiji nia Yehova bipong’o lembang’ola pare mi ketho ng’om udok ni paradiso. (Som Wel 23:19.) Eyo, watie ku genogen mi “kwo ma rondo ku rondo ma Mungu, ma kucop cwayu ndra ngo, ung’olo por yang’ con.”—Tito 1:2. *\nBIBLIA COPO LOKO KWO PERI\n18. Jakwenda Paulo uyero ang’o iwi “lembe pa Mungu”?\n18 Waponjo nia buku mange mbe ma ve Biblia. Lembe m’i ie urombo, man bende kan ebeweco iwi lembe m’uneno rieko mi ng’om (science) kunoke iwi lemb’uda, saa ceke eyero lembe ma tap tap. Emio iwa bende juk mabeco man etie ku lembila dupa m’udaru nitimere. Re, Biblia tie bende ku copo mange m’ukadhu maeno. Jakwenda Paulo ukiewo kumae: “Lembe pa Mungu e kwo, man etimo [niwacu, etie ku kero].” Thelembene tie ang’o?—Som Juebrania 4:12.\n19, 20. (a) Biblia copo konyi nenedi ning’eyo nia itie ng’atu ma nenedi? (b) Icopo nyutho foyofoc peri nenedi pi Biblia ma en e giramia pa Mungu?\n19 Lembe maeno nyutho nia Biblia copo loko kwo peri. Ecopo konyi ing’ei nia itie ng’atu ma nenedi. Ecopo konyi ninyang’ i paru m’upondo i ii man i kite m’iwinjiri ko. Ku lapor, wacopo paru nia wamaru Mungu. Ento, kara wanyuth nia andha wamare, wacikara nitimo nimakere ku lembe ma Biblia ubeyero.\n20 Biblia tie andha buku m’uai ibang’ Mungu. Mungu mito nia isome, iponje, man imare. Nyuth foyofoc peri ni Mungu pi giramia maeno, man mediri niponje. Kan itimo kumeno, ibinyang’ iwi lembakeca pa Mungu pi dhanu. I wic m’ulubo, wabiponjo lembe dupa iwi lembakeca maeno.\n^ par. 6 Dhanu moko yero nia lembe mi Biblia urombo ngo, ento wec maeno tie vupo. Som wic mir 7 mi buku La Bible : Parole de Dieu ou des hommes ? ma Jumulembe pa Yehova re m’uwodho.\n^ par. 16 Kan imaru ing’ei lembe lee iwi lembila mi Biblia, icopo somo mbaya mi 27-29 mi nyathibuku Un livre pour tous, ma Jumulembe pa Yehova re m’uwodho.\n^ par. 17 Nyoth mi Babeli utie lembila acel kende ikind lembila dupa m’udaru nitimere ma junyutho pigi i Biblia. Icopo nwang’u lembe mange iwi lembila m’uweco pi Yesu i Thenge ma jumedo, namba 5.\nLEMANDHA MI 1: BIBLIA UAI IBANG’ MUNGU\n‘Lembagora ceke Mungu yuyo i wie en.’—2 Timoteo 3:16\nBiblia ukoc nenedi ku buku mange ceke?\nJuloko Biblia i dhok ma romo 2600 kumeni, man dhanu milioni ma lee akeca gitie kude.\nEnyutho iwa lembe ma wacopo ngo ninwang’u kaka moko ci mange.\n1 Jutesaloniki 2:13\nMungu re ma tie Won Biblia.\nMungu utelo wi dhanu kara gikiew paru pare.\nLEMANDHA MIR 2: BIBLIA TIE BUKU MI LEMBILA\n‘Mungu copo cwayu ndra ngo.’—Tito 1:2\nPirang’o icopo geno lembe ma Biblia yero?\nBiblia ular uewo kite ma Babeli binyothere ko, oro 200 i wang’ nyothne.\nLembila mi Biblia ubetimere kakare kakare kawoni.\nWacopo geno lembe ma Biblia uyero iwi nindo m’ubino.\nLEMANDHA MIR 3: YEHOVA UMIO BIBLIA KARA UKONYI\n“An a Yehova Mungu peri, m’aponji ni kuloka [niwacu, pi bero peri giri].”—Isaya 48:17\nIponjo lembang’o iwi Biblia?\nYob 26:7; Isaya 40:22\nLembe ma Biblia yero iwi rieko mi ng’om (science) tie lembe ma tap.\nJu m’ukiewo Biblia giyero lembe, m’umbe nikanu wang’e moko.\nYesu umio iwa juk iwi kite ma waromo bedo ko ku mutoro, kite ma waromo winjara ko maber ku dhanu mange, kite ma waromo rwo ko, man nen ma waromo bedo ko iwi sente.\nLEMANDHA MIR 4: BIBLIA COPO LOKO KWO PERI\n“Lembe pa Mungu e kwo, man etimo [niwacu, etie ku kero].”—Juebrania 4:12\nLembe pa Mungu copo konyi nenedi?\nEcopo konyi ing’ei cuu lembakeca pa Mungu.\nEcopo konyi ing’ei nia itie ng’atu ma nenedi.\nEcopo konyi ing’ei gin ma Mungu bekwayu itim ire.\nMungu mito isom Biblia, iponje, man imare.\nKa Biblia uai andha i bang’ Mungu, umaku ekoc bor ku buku mange ceke ma dhanu kiewo.\nWacopo ng’eyo nenedi nia wanyang’ cu mandha iwi ponji ma tung’ tung’ mi Biblia?


Lub lapor mi yioyic man mi woro pa Noa, Daniel, man Yob | Mi ponji\nOtkur ma Wiw—Mi ponji | Dwi mir 2 2018\nSOM I DHOK MI Afrikaans Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole du Bélize Créole d’Haïti Damara Dangme Danois Dhu Pidjin (Cameroun) Dhupidjin mi Nijeria Dhusepulana Digor Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Herero Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Langue des signes allemande Langue des signes américaine Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes chinoise Langue des signes colombienne Langue des signes coréenne Langue des signes costaricienne Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes malawite Langue des signes mexicaine Langue des signes panaméenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes slovaque Langue des signes sud-africaine Langue des signes taïwanaise Langue des signes tchèque Langue des signes vénézuélienne Langue des signes zambienne Langue des signes zimbabwéenne Langue des signes équatorienne Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\nLub lapor mi yioyic man mi woro pa Noa, Daniel, man Yob\n“Noa, Daniel, man Yob . . . gibibodho ng’eyong’ec migi gigi kende ku bedopwe migi.”—EZE. 14:14.\nWER: 89, 119\nIROMO LUBO NENEDI LAPOR MI YIOYIC PA . . .\n1, 2. (a) Pirang’o lapor pa Noa, Daniel, man Yob copo tielo cwinywa? (b) Ezekiel ukiewo wec ma nwang’ere i Ezekiel 14:14 i saa ma kani?\nNYO ibekadhu kud i peko mi remokum, koso sente kunoke nyo jubenyayu ragedo i kumi? Nyo saa moko etie lembe ma tek iri ninwang’u anyong’a i tic pa Yehova? Kan ibenweng’iri ku kit peko ma kumeno, ng’ei nia lapor pa Noa, Daniel, man Yob copo tielo cwinyi. Gin de gibino dhanu ma leng’ ungo, man gibed ginwang’iri ku kit peko ma wabekadhu kud i igi tin eni. Saa moko kwo migi de ubino i ariti. Ento gigwoko bedoleng’ migi asu ni Yehova, pieno ekwanugi ni lapor mi yioyic man mi woro.—Som Ezekiel 14:12-14.\n2 Ezekiel ukiewo wec mi giragora mir ukungu mi thiwiwec maeni i oro 612 W.R.M., nwang’u etie i Babeli. * (Som korolembe m’i there.) (Eze. 1:1; 8:1) Eno ubino oro moko nyanok i wang’ nyoth mi Yerusalem m’utimere i oro 607. Kinde ma nyothne uwok, dhanu ma nok kende mi Yerusalem ma gibino weg bedopwe man gibino wor calu Noa, Daniel, man Yob re ma gigam giboth. (Eze. 9:1-5) I kindgi ubino bende Yeremia, Baruk, Ebed-melek man Jurekabi.\n3. I thiwiwec maeni wabing’eyo lembang’o?\n3 Kumeno bende, dhanu ma gibiboth kinde ma Mungu bikelo ajiki mi ng’om maeni ma rac, tie ju ma Yehova kwanugi ni weg bedopwe, ma gitie calu Noa, Daniel, man Yob. (Nyu. 7:9, 14) Dong’ wakenen nia pirang’o Yehova uting’o dhanu adek maeno ni lapor mi bedopwe m’ukwayu walubi. Wabing’eyo, (1) peko ma ng’atuman m’i kindgi unwang’ere ko, man (2) lembe ma waromo timo kara walub lapor mi yioyic man mi woro migi.\nNOA UGWOKO BEDOPWE PARE MAN EBINO WOR PI ORO MA KADHU 900!\n4, 5. Noa unwang’ere ku peko moko ma kani, man lembang’o ma copo wang’u ijo i kume?\n4 Noa unwang’ere ku peko moko ma kani? I rundi pa Enok m’ubino kwaru won Noa, nwang’u dong’ dhanu gitie ku kura ma reco magwei. Gibed giyero “gin ma tek,” niwacu wec ma reco iwi Yehova. (Yud. 14, 15) I ng’eye nok nok, rop upong’ lee mandha iwi ng’om. I rundi pa Noa, ‘ng’om upong’ ku rop.’ Jumalaika ma reco gibino iwi ng’om man gimaku kum pa dhanu, e gigamu igi mon. Pieno ginyolo awiya ma kwiny man ma jurop. (Tha. 6:2-4, 11, 12) Re Noa ubino ku timo m’ukoc bor dit ku mi jumange. Biblia uyero nia, “Noa nwang’u bero i wang’ Yehova.” Tung’ ku dhanu ma gibino nikwo kugi, Noa ubed utimo lembe m’atira. Andhandha, “Noa wotho ku Mungu.”—Tha. 6:8, 9.\n5 Wec maeno ubeponjowa ku lembang’o iwi Noa? Mi kwong’o, kepar nia i wang’ pii ma dit m’uumo ng’om, Noa utimo ni Yehova ku bedopwe pi oro ma rukani, i ng’om ma rac. Etimo ngo pi oro 70 kunoke 80 kende, ento pi oro ma romo 600! (Tha. 7:11) Mir ario, poi nia cokiri de ubino mbe m’ebed ecidho i ie kara enwang’ kony man tielocwiny, calu ma watie ko tin eni. Ecicopere nia kadok umego ku nyimego pare de gikonye ngo. *—Som korolembe m’i there.\n6. Noa unyutho tegocwiny ma lee nenedi?\n6 Noa unwang’u nia ukwayu ngo kende kende ebed dhanu ma ber. Kud amora, ebed ekoro pi yioyic pare iwi Yehova ni jumange. Biblia ulwong’e nia etie “jayer mi bedopwe.” (2 Pet. 2:5) Jakwenda Paulo uyero pi Noa kumae: “Nikum yioyic, epoko lembe iwi ng’om.” (Ebr. 11:7 NWT) Ma jiji mbe, dhanu gicaye man gimito gicere ku tic pare. Copere nia gibed ginyayu bende ndiri i ie nia gibitime rac. Re Noa ubed ulworo ngo dhanu. (Rie. 29:25) Ento ebino ku yioyic, pieno Yehova umio ire tegocwiny. Tin eni de, Yehova bemio kit tegocwiny ma rom eno ni jurutic pare ceke ma giweg bedopwe.\n7. Noa unwang’ere ku peko ma kani kinde m’ebegiero avur?\n7 I ng’ei ma Noa ugwoko bedopwe pare pi oro ma kadhu 500, Yehova uyero nia egier avur ma dit ma bibodho dhanu moko man lei moko, saa ma pii ma dit biumo ng’om. (Tha. 5:32; 6:14) Nigiero avur ma dit ubino lembe ma tek lee mandha ni Noa. Bende, eng’eyo ma ber nia dhanu bing’iere lee man gibiketho kwo pare i ariti. Re Noa ubino ku yioyic man eworo dwand Yehova. “Etimo kumeca.”—Tha. 6:22.\n8. Ang’o m’unyutho nia Noa ugeno nia Yehova bipong’o yeny mi juruot pare?\n8 Noa ubino ku peko mange bende. En re m’ecikere nipong’o yeny pa dhaku pare man mir awiya pare. I wang’ pii ma dit m’uumo ng’om, dhanu ubed umuliri ku tic ma tek pi ninwang’u cam. Noa de ubed utimo kumeno. (Tha. 5:28, 29) Re eweko ngo yeny mi juruot pare udieng’ cwinye nisagu lembe mange ceke. Kadok nwang’u Noa ugiero avur pi oro ma romo 40 kunoke 50 de, re eketho genogen pare zoo iwi Yehova, man egene asu pi oro mange 350 i ng’ei pii ma dit m’uumo ng’om. (Tha. 9:28) Eyo, Noa uweko lapor ma cuu mi yioyic man mi woro!\n9, 10. (a) Wacopo lubo lapor mi yioyic man mi woro pa Noa nenedi? (b) Kan imoko kikiki i kum cik pa Mungu, icopo bedo ku genogen ma kani?\n9 Wacopo lubo lapor mi yioyic man mi woro pa Noa nenedi? Nwang’u wabecero bang’ cik ma Yehova uketho iwi gin ma ber, wabekoyara cen ku ng’om pa Sitani, man wabeketho Yehova i kabedo ma kwong’a i kwo mwa. (Mat. 6:33; Yoh. 15:19) I andha, eno utie thelembe m’uketho ng’om udaguwa. Ku lapor, dhanu copo cido nyingwa i radio kunoke i televizio pilembe wakwero nituro cik pa Mungu iwi ribiri man iwi gamiri. (Som Malaki 3:17, 18.) Calu Noa, walworo ngo dhanu, ento walworo Yehova, niwacu, wamio ire woro ma thuth, man wamito ngo wanyai can i ie. Bende, wang’eyo nia En kende re m’ecopo mio iwa kwo ma rondo ku rondo.—Lk. 12:4, 5.\n10 Dong’ kepenjiri kumae: ‘Nyo abimedara nitimo lembe m’atira i wang’ Yehova kadok i saa ma dhanu gibecaya man gibenywara de? Nyo ageno andhandha nia Yehova bipong’o yeny mi juruot para kadok i saa ma nitungogi udoko tek de?’ Kan igeno Yehova man ibewore calu ma Noa utimo, ng’ei ma jiji mbe nia ebipong’o yeny peri bende.—Flp. 4:6, 7.\nDANIEL UGWOKO BEDOPWE PARE MAN EBINO WOR KADOK EBINO I ADHURA MA RAC\n11. Daniel ku juwagi adek ginwang’iri ku peko ma kani ma lee i Babeli? (Nen cal mir acaki.)\n11 Daniel unwang’ere ku peko moko ma kani? Jumaku Daniel man judok kude i adhura mi Babeli, kaka ma dhanu woro i ie mungu m’araga man giweco ku pajogi. Dhanu mi Babeli gidagu Juyahudi, gicayugi man gicayu bende Mungu migi ma Yehova. (Zab. 137:1, 3) Lembe maeno unyayu can lee dit i Daniel man bende i Juyahudi mange ma gimaru Yehova! M’umedo maeno, dhanu ma pol giketho wang’gi i kum Daniel ku juwagi adek, niwacu Hanania, Micael man Azaria, pilembe nwang’u jubetendogi pi nitimo i otker p’ubimo mi Babeli. Jung’olo igi nia gicam kit cemo p’ubimo, ma moko ubino piny ma Yehova ukwero ni dhanu pare. Ento Daniel ukeco nia “ebicidre gire ku cemo p’ubimo ngo.”—Dan. 1:5-8, 14-17.\n12. (a) Daniel ubino kit dhanu ma nenedi? (b) Yehova uneno Daniel nenedi?\n12 Daniel ubino ku peko mange ma juromo neno ngo ni peko ma lee. Ebino riek lee, uketho ubimo umio ire rwom ma segi. (Dan. 1:19, 20) Re kuhaya umondo ngo i Daniel, man ebed eparu ngo nia lembe ceke m’ebeyero utie atira. Ento ebed ejwigere man ebino mol. Ebed eyero saa ceke nia ebetimo lembe nikum Yehova. (Dan. 2:30) Kepar: Yehova ukwanu Daniel karacelo ku Noa man Yob calu lapor ma ber m’ukwayu wakwany. I saa maeca, nwang’u dong’ Noa man Yob gidaru timo ni Yehova con ku bedopwe i kwo migi zoo, ento nwang’u fodi Daniel utie aradu. Andhandha, Yehova ubino ku genogen iwi Daniel! Egene kakare, pilembe Daniel ugwoko bedopwe pare man ebedo wor ni Mungu i kwo pare zoo. Kinde ma Daniel ubino ku oro ma romo 100, malaika pa Mungu uyero ire wec ma e m’utielo cwinye: “E Daniel, in i ng’atu ma jumaru dit.”—Dan. 10:11.\n13. Ecicopere nia Yehova uketho judodo Daniel pi thelembe ma kani?\n13 Yehova ubino karacelo ku Daniel, pieno edoko ng’atu ma kwong’a ma pire tek akeca i ker mi Babeli, i ng’eye ke i ker mi Medi ku Perse. (Dan. 1:21; 6:1, 2) Saa moko nyo Yehova uketho judode i kabedo ma malu, kara ebin ekony juthugi calu ma Yosefu utimo i Misiri, man calu ma Ester giku Mordekai de gitimo i Perse. * (Som korolembe m’i there.) (Dan. 2:48) Kepar kite ma Ezekiel ku Juyahudi mange ma gibino i ng’eca giwinjiri ko, kinde ma gineno kite ma Yehova utio ko ku Daniel pi nikonyogi! Ma jiji mbe, lembuno utielo cwinygi lee akeca.\nPiwa bedo lith i Yehova ka wabegwoko bedoleng’ mwa ire (Nen udukuwec mir 14 kud 15)\n14, 15. (a) Kwo mwa tin eni urombo ku pa Daniel nenedi? (b) Tin junyodo gicopo nwang’u ponji ma kani niai i kum lapor mi junyodo pa Daniel?\n14 Wacopo lubo lapor mi yioyic man mi woro pa Daniel nenedi? Tin wabekwo i ng’om m’upong’ ku lemsasa mi tarwang’ man dini mi ndra. Bende, Babeli ma dit, niwacu dini ceke mi ndra, ma Biblia ulwong’e bende nia “kabedo mi pajogi” udaru nyotho dhanu dupa. (Nyu. 18:2) Re wan watie calu welo i ng’om maeni. Pieno, dhanu gicopo neno nia watie tung’ magwei kugi, man gicopo cayuwa. (Mk. 13:13) Ento calu Daniel, dong’ wacor ceng’ini i vut Mungu mwa ma Yehova. Ka wabenyutho jwigiri, wabejengara iwi Yehova man wabewore, wan de piwa bibedo lith lee i ie.—Hag. 2:7.\n15 Junyodo de gicopo nwang’u ponji dupa niai i kum lapor mi junyodo pa Daniel. Kinde ma Daniel ubino nyathin i ng’om mi Yuda, dhanu ma pol ma gibino nikwo kugi gibedo ku timo ma reco mandha. Re Daniel umaru Yehova lee dit. Nyo emaru Yehova en gire kumeni? Ungo. Copere nia junyodo pare re ma gikoro ire lembe dupa iwi Yehova. (Rie. 22:6) Bende, nying’ Daniel ma thelembene tie “Japoklembe para en e Mungu,” de ubenyutho nia junyodo pare gibino dhanu m’umaru Yehova. Pieno junyodo, wubed ku cirocir kinde ma wubeponjo awiya mwu kara ging’ei Yehova. Kud wuol. (Ef. 6:4) Wurwo karacelo kud awiya mwu, man wurwo pigi. Wutim kero pi nipidho cik pa Yehova i adundegi, e ebimio iwu mugisa ma yawe mbe.—Zab. 37:5.\nYOB UGWOKO BEDOPWE PARE MAN EBEDO WOR I SAA M’ELONY MAN I SAA M’E JACAN\n16, 17. Yob unwang’ere ku peko ma kani ma tung’ tung’ i kwo pare?\n16 Yob unwang’ere ku peko moko ma kani? Yob ukadhu kud i peko ma yawe mbe i kwo pare. Ku kwong’a, Yob ubino “dit m’usagu nyithindho ma yo nyangu ceke.” (Yob 1:3) Elony akeca man pire de yik, jubed juwore de lee. (Yob 29:7-16) Re kadok kumeno de, Yob ubed uparu ngo nia pire tek lee nisagu jumange, kunoke nia embe ku yeny pa Mungu i kwo pare. Wayero kumeno pilembe Yehova ulwong’e nia “jatic para” man eyero nia Yob utie “ng’atu ma ndhu cu man atira, ng’atu ma lworo Mungu, man ma lokre cen ni dubo.”—Yob 1:8.\n17 Re rek kumeni ci, kwo pa Yob ugam ulokere. Piny pare zoo unyothere, ava kwo uai i kume man emito etho cen. Tin eni, wang’eyo nia Sitani re m’unyayu peko i kum Yob. Eyero nia Yob ubetimo ni Yehova, pilembe Mungu umio ire piny dupa. (Som Yob 1:9, 10.) Yehova unwang’u nia adote maeno ma rac tie lembe ma lee. Dong’ Yehova utimo ang’o pi ninyutho nia Sitani utie jandra ma rac? Emio kaka ma Yob unyutho ko gwoko bedoleng’ pare ire, man m’enyutho ko nia ebetimo ni Mungu nikum mer.\n18. (a) Lembang’o ma copo wang’u ijo i kum gwoko bedoleng’ pa Yob? (b) Ayi ma Yehova uneno ko Yob ubeponjowa ku lembang’o iwi Yehova?\n18 Sitani usendo Yob kendo kendo ku masendi ma kwiny, man eketho Yob upar nia masendine giai i bang’ Mungu. (Yob 1:13-21) I ng’eye, dhanu adek ma gikethiri nia gitie jurimb Yob giyero wec ma kec ire. Giwacu nia etie jadubo man nia eca Mungu ubemio ire matira. (Yob 2:11; 22:1, 5-10) I lembe maeno ceke, Yob udubo ngo ni Yehova. Re andha saa moko ebed eweco swa. (Yob 6:1-3) Ento Yehova unyang’ nia Yob utimo kumeno pilembe masendi re m’usage man cwinye de utur. Yehova uneno nia Yob uweke ngo, kadok nwang’u Sitani unyayu ragedo i kume man ucido nyinge wang’ dupa de. I ng’ei masendi ma pek ma Yob ukadhu kud i igi, Yehova ugam udwoko piny pare wang’ ario man ekwo oro mange 140. (Yak. 5:11) I kind oro maeno, Yob umedere nitimo ni Mungu kud adundene ceke. Pirang’o wabeyero kumeno? Pilembe Ezekiel 14:14, ma tie verse mir ukungu mi thiwiwec maeni ugorere oro ma dupa i ng’ei tho pa Yob.\n19, 20. (a) Wacopo lubo lapor mi yioyic man mi woro pa Yob nenedi? (b) Calu Yehova, wacopo nyutho kisa nenedi ni jumange?\n19 Wacopo lubo lapor mi yioyic man mi woro pa Yob nenedi? Kadok wabenwang’ara i wang’ peko ma rukani de, wacikara niketho Yehova re m’ubed ni Ng’atu ma pire tek i kwo mwa saa ceke. Wabemito wajengara zoo i wie man wawore kud adundewa ceke. Thelembe dupa nuti ma cwaluwa nitimo kumeno kadok nisagu Yob. Kepar iwi lembe ma wang’eyo tin eni. Wang’eyo lembe dupa iwi Sitani, man iwi awic pare ma tung’ tung’. (2 Kor. 2:11) Nikadhu kud i Biblia, asagane i buku pa Yob, wang’eyo ma ber dit nia pirang’o Mungu uweko masendi ubemedere. Bende, nikadhu kud i lembila pa Daniel, wang’eyo nia Ker pa Mungu utie bimobim mandha, man Rwothne ke tie Yesu Kristu. (Dan. 7:13, 14) Wang’eyo bende nia ceng’ini eni, Kerne bibimo wi ng’om zoo, man ebikabu masendi ceke.\n20 Peko m’unwang’u Yob ubeponjowa bende ninyutho kisa ni umego mwa ma gibesendiri. Calu Yob, gicopo weco swa. (Ekl. 7:7) Re wacikara ngo niparu lembe rac i wigi, kunoke niloko nia gitimo dubo moko. Ento wacikara nikethara kakagi. Ka wabetimo kumeno, wabibedo calu Wegwa, Yehova ma jamer man jakisa.—Zab. 103:8.\nYEHOVA “BIKETHO WUDOKO TEK”\n21. Wec mi 1 Petro 5:10 ubepoyo wiwa nenedi i kum peko ma Noa, Daniel, man Yob gikadhu kud i igi?\n21 Noa, Daniel, man Yob gikwo i oro ma tung’ tung’, man ginwang’iri de ku kit peko ma tung’ tung’. Re gin ceke giciro. Lembe ma gikadhu kud i ie ubepoyo wiwa i kum wec ma e ma jakwenda Petro ukiewo: “Man Mungu mi bero ceke . . . ka wudaru sendru nyanok . . . bidwokowu cu ma ndhu, ebiketho wunyang’ de, ebiketho wudoko tek.”—1 Pet. 5:10.\n22. Wabiponjo lembang’o i thiwiwec m’ulubo?\n22 Wec ma nwang’ere i 1 Petro 5:10 copo tielo cwiny dhanu pa Mungu tin eni bende. Yehova ubenyutho iwa nia andhandha ebiketho jurutic pare gicung ma tek man gibed ku kero. Wan ceke wabemito Yehova umii iwa tego kara wamedara nicungo ma tek man wagwok bedopwe mwa ire. Pieno re ma wabemito walub lapor mi yioyic man mi woro pa Noa, Daniel, man Yob. I thiwiwec m’ulubo wabiponjo nia juang’wen maeni gitundo nigwoko bedopwe migi ni Yehova pilembe ging’eye cuu mandha. Eyo, gitundo ‘ning’eyo gin ceke’ ma Mungu ubemito gitim. (Rie. 28:5) Wan bende wacopo timo calu gin.\n^ par. 2 Jutero Ezekiel i Babeli i oro 617 W.R.M. Ekiewo wec ma nwang’ere i Ezekiel 8:1–19:14 “i rundi mir abusiende” i ng’ei ma judok kude kuca, niwacu i oro 612.\n^ par. 5 Won Noa ma nyinge Lamek ubino ku yioyic i Mungu, ento etho oro abic i wang’ pii ma dit m’uumo ngom. Ka min Noa kud umego man nyimego pare gibino kwo saa ma pii ma dit uumo ng’om, gin de giboth ungo.\n^ par. 13 Ecicopere nia Yehova uketho judodo bende Hanania, Micael, man Azaria i kabedo ma malu kara gin bende gibin gikony thek mi Juyahudi.—Dan. 2:49.\nNyo ing’eyo Yehova cuu calu Noa, Daniel, man Yob?\nKPAWA MI KWO Gin ceke copere ku Yehova\nNibedo ng’atu mi tipo thelembene tie ang’o?\nMediri niteng’ini i thenge mi tipo\nNIAI KUD I KAKANPINY MWA Korolembe mi dhanu ceke uketho lemandha umeu i ng’om mi Irlande\nText Yore ma tung' tung' mi toko jemni mir elektronik OTKUR MA WIW—MI PONJI Dwi mir 2 2018\nOTKUR MA WIW—MI PONJI Dwi mir 2 2018


Lembe m’utimere saa ma Yesu tho (Matayo 27) | Kwo pa Yesu\nWIC MI 132\n“Andha, ng’atuni en e Wod Mungu”\nYESU UTHO IWI YEN\nMUSANA MOKO UTIMERE KINDE MA YESU UTHO\nKawoni utie “saa mir abusiende” mi dieceng’. Mudho moko ma ayine mbe ubin ucido “ng’om ceke cil i saa mir abung’wende” mi reto. (Marko 15:33) Etie ngo nia ceng’ re m’urombo ku dwi uketho piny ucido. I andha, ceng’ berombo ku dwi nwang’u fodi epor apora, re eni utie saa mi Kadhukuwijo man dwi udaru gudo. Bende, mudhone ugalu lee nisagu ma betimere ka ceng’ urombo ku dwi. M’umbe jiji, Mungu re m’uketho piny ucido kumeno!\nKepar matoke ma lembuno copo bedo ko iwi dhanu ma gibecayu Yesu! Ikind mudho maeno, jumamon ang’wen gibino ceng’ini ikum yen mi can. Ubino min Yesu, Salome, Maria Magdalene man Maria ma min jakwenda Yakobo ma nok.\nI saa maeno, Yohana giku min ma dong’ ywak udaru kero pare, gicungo “i the yen [mi can].” Maria ubeneno kite ma wode m’ebielo man m’etungo ubelierere ko ku can. Etie ve jubecobe ku “palamularu.” (Yohana 19:25; Luka 2:35) Re kadok i saa maeno ma Yesu ubekadhu kud i lembe ma tek, eparu pi kwo pa min. E etimo kero eleng’o wiye yor ibang’ Yohana, man ewacu ni min kumae: “Dhaku, nen wodi!” Edok eleng’o wiye yor ibang’ Maria, man eyero ni Yohana kumae: “Nen meru!”—Yohana 19:26, 27.\nYesu ubeweko min i cing’ Yohana ma tie jakwenda m’emaru lee, kara edong’ egwoke; copere kawoni etie dhatho. Yesu ung’eyo nia umego pare mange ma gitie awiya pa Maria fodi giyie ngo. Pieno ebemito Yohana udong’ upong’ yeny pa min i thenge mi kum ku mi tipo de. Eno tie lapor maber mandhandha!\nIkind saa abung’wen mi reto, mudho ugam uthum, e Yesu uyero kumae: “Rieu unega.” Lembe maeno upong’o lembila. (Yohana 19:28; Zaburi 22:15) Yesu unyang’ nia i saa maeno Won ubegwoke ngo, pilembe ebemito gwoko bedoleng’ pa Wode unwang’ere i amulaic ma tek. E Yesu ugam ukok ma tek kumae: “Eloi, Eloi, lama sabakthani?” Thelembene kumae: “Munguna, Munguna, ikuna nedi?” Dhanu moko m’ucungo ceng’ini keca ginyang’ ungo, e giwacu kumae: ‘Nen, elwong’o Eliya.’ E pio pio ng’atu acel uringo ucidh uroyo umvodu i pigulok ma wac man ekethe iwi undodu, emio nia Yesu umadhi. Jumange ke uwacu kumae: ‘Wukowuweki; wanenu tek Eliya bino wodhe piny.’—Marko 15:34-36.\nE Yesu ukok ma tek kumae: “Ethum! (Kunoke etimere).” (Yohana 19:30) Andha, Yesu udaru timo lembe ceke ma Won uore pire iwi ng’om. Tokcen ne, eyero kumae: “Vwa, aketho tipona i cingi.” (Luka 23:46) Kumeno re ma Yesu uweko kwo pare i cing’ Yehova, m’etie ku genogen nia ebiketho ecer. Yesu ugam ukulo wie man etho m’etie ku genogen ma tek i Mungu.\nE ndhundhu digidi madit ugam uyengo ng’om man ung’enyo i cana dra. Digidine bino tek mandha, uketho liel m’ubino i ng’et Yerusalem uyabere, man udhwolo avuj dhanu m’ubino i igi kamaleng’. Ju m’ubekadhu kud i yo ma gineno avuj dhanu woko, gimondo i “adhura ma leng’” man gicidh ginyutho pi lembe ma gineno.—Matayo 12:11; 27:51-53.\nKinde ma Yesu utho, bongu ma nwang’ mir hekalu m’upoko kind Kaka Maleng’ ku Kaka Maleng’ m’usagu, ugam ukak dra niai i wie nitundo i there. Lembe ma wang’u ijo m’utimere eno unyutho kwinyo pa Mungu iwi ju m’unego Wode, man lembene unyutho nia dong’ ecopere nimondo i Kaka Maleng’ m’usagu, niwacu i polo.—Juebrania 9:2, 3; 10:19, 20.\nM’umbe jiji, lworo umaku dhanu magwei. E askari ma juketho unen wi nek uyero kumae: “Andha, ng’atuni en e Wod Mungu.” (Marko 15:39) Ecicopere nia ng’atu maeno ubino nuti kinde ma wec unyai iwi Yesu iwang’ Pilato, nia nyo etie wod Mungu kunoke ngo. Kawoni efoyiyo andhandha nia kara Yesu utie ng’atu ma pwe, man etie Wod Mungu.\nDhanu mange ma wigi lal nikum lembe maeno ma wang’u ijo gidok i pacu migi ma ‘gibedhongo korgi’ ku can man ku lewic. (Luka 23:48) Ikind dhanu m’ucungo ku bor kan ubeneno lembuno, jumamon dupa ma giwotho ku Yesugi pi nindo moko de gibino nuti. Gin de gibezungo udu maeno ma dongo m’ubetimere.\nJudegi pa Yesu gikok kumae: “Gure [iwi yen]!” (Yohana 19:15) Wec mi dhu Jugiriki ma juloko i buku mir injili nia “yen” utie stau·rosʹ. Buku moko ma nyinge History of the Cross ukoro kumae: “Stauros thelembene tie ‘yen m’ucungo atira,’ kunoke yen ma jupidho there unyang’ ma tek, calu ma jurufur gicomo i ng’om pi nigoyo gang’; thelembene eno kende.”\nPirang’o piny m’ucido bii pi saa adek ubino ngo mudho mi rombo pa ceng’ ku dwi?\nYesu uweko lapor makani iwi gwoko junyodo ma gidaru nitii?\nDigidi m’uyengo ng’om uketho ang’o m’utimere, man bongu mir hekalu m’ukak ni ario unyutho lembang’o?\nTho pa Yesu ku lembe m’utimere kinde m’ebetho ubino ku matoke makani iwi dhanu m’ubino keca?


Etendogi pi nirweyo kadok iwang’ ragedo | Kwo pa Yesu\nWIC MI 50\nEtendogi pi nirweyo kadok iwang’ ragedo\nMATAYO 10:16–11:1 MARKO 6:12, 13 LUKA 9:6\nYESU UTENDO JUKWENDA PARE MAN EOROGI\nYesu umio telowic maber ni jukwenda pare iwi kite mi rweyo lembanyong’a, man eorogi ario ario. Lembe mange de nuti m’eyero igi. Epoyo wigi pi lembe ma gibinwang’iri ko, eyero kumae: “Nen, aorowu calu rombe i kind urudi: . . . Wukuru ni dhanu: kum gibimiowu i dilo, i kacokri migi de gibifodowu; eyo man gibiterowu iwang’ jubim ku ju m’ubimo de pira.”—Matayo 10:16-18.\nAndha, julub pa Yesu gibinwang’iri ku ragedo ma tung’ tung’, pieno Yesu utielo cwinygi kumae: “Ka jumiowu, cwinywu kud uring maram wubiweco ko kadi pi lembe de ma wubiweco: kum gin ma wubiyero bimire iwu i saa nica. Kum wuweco wun ungo, ento tipo pa Wegu e m’ubeweco i iwu.” Yesu udok umedo kendo kumae: “Umego de biting’o umin wang’ tho, won nyathin de biting’o nyathin pare: nyithindho de gibijai kum junyodo migi, e gibiketho juneggi. Man dhanu ceke gibidaguwu kum nyinga: ento ng’atu m’uciro cil i kajikne, ng’atuni e ma biboth.”—Matayo 10:19-22.\nCalu ma tic mi rweyo lembanyong’a pire tie tek, Yesu uyero ni julubne nia gibed ku wang’gi, kara gimediri nitimo tic maeno. Eyero kumae: “Ka ginyayu ragedo i kumwu i adhura maeni, wuring i mange: kum andha awacu iwu kumae, wubikadhu ku i adhura pa Israel ungo, ka fodi Wod dhanu kubino ngo.”—Matayo 10:23.\nEno tie telowic, poyowic, man tielocwiny ma pire tek ma Yesu umio ni jukwenda pare 12! Lembe maeno pire tek bende ni dhanu ma bidong’ timo tic yo ng’ei tho pare, man yo ng’ei cer pare. Lembe m’eyero ni julub pare nia “dhanu ceke gibidaguwu,” ubenyutho ngo nia dhanu m’eorogi ibang’gi kende re ma bidagugi. M’umedo maeno, giragora unyutho ngo nia jutero julubne iwang’ jubim man iwang’ rwodhi kunoke nia wat migi ucibogi ni tho, i saa ma gibino nirweyo ie lembanyong’a i Galilaya.\nUbenen kamaleng’ nia, Yesu ubino niweco iwi lembe ma jukwenda gibidong’ nwang’iri ko ing’eye. Eyero nia julub pare bidaru ngo wotho migi mi rweyo lembanyong’a ‘nitundo ma Wod dhanu bibino ko.’ Yesu ubino ninyutho nia julubne bidaru ngo tic mi rweyo lembanyong’a mi Ker pa Mungu ma fok’enwang’u ngo dwong’ nibedo Rwoth ma Mungu ung’io man japoklembe.\nI jukwenda ucikere ngo niwang’ ka jubinyayu ragedo i kumgi pi lembanyong’a, pilembe Yesu uyero kumae: “Jalub sagu japonji pare ngo, kadok jamiru de sagu rwodhe ngo.” Lembe ma Yesu uyero utie ngbeng’. Calu ma junyayu ragedo ikume pi lembanyong’a mi Ker pa Mungu, eno nyutho nia jubinyayu ikum julubne bende. Yesu uketho cwinygi kumae: “Kud wulwor ju ma nego kum, ento ng’eyong’ec re negere igi ngo: ento ma sagu wulwor ng’atu ma copo nyotho ng’eyong’ec ku kum de i gehena.”—Matayo 10:24, 28.\nYesu uweko lapor ma ber i lembe maeno. Eyio m’umbe lworo nia timba etho kakare ninyotho gwoko bedoleng’ pare ni Yehova, ma tie ku tego ceke. Mungu ma Jategokpo re ma romo ninyotho “ng’eyong’ec” pa ng’atini (genogen mi kwo mi nindo m’ubino) kunoke nicere kara kud enwang’ kwo ma rondo ku rondo. Lembe maeno umio tegocwiny ma lee ni jukwenda!\nYesu unyutho ni julubne kite ma Mungu bedieng’ ko pigi. Eyero kumae: “Kira ario juloko ku sente ngo? Man acel mi kindgi mbe ma bipodho i ng’om ma [Wegwu k’ung’eyo ngo]. . . . Ka kumeno kud wulwor: wun wuber ma sagu kira dupa.”—Matayo 10:29, 31.\nLembe ma julub pa Yesu gibeyero bipoko kind juruot, jumoko biyio, jumoko ke bikwero. Pieno Yesu uyero kumae: “Iwu kud uwac nyo abino bolo kwiocwiny i ng’om.” Eno tie lemandha, ukwayu nibedo ku tegocwiny pi niworo lemandha mi Biblia, ka juruot mange ung’eyo ngo lemandha. Yesu umedo kendo kumae: “Ng’atu m’umaru won kadi min masagu an eromo kuda ngo; [man] ng’atu m’umaru wode kadi nyare de masagu an eromo kuda ngo.”—Matayo 10:34, 37.\nEnto, dhanu moko nuti ma gibijolo julub pare. Ewacu kumae: ‘Ng’atu ma tek bimio kikombe mi pi ma ng’ic ni ng’atu acel m’i kind nyithindho maeni ya emadhi pilembe etie jalub, awacu iwu andha sukulia pare birwinyo ire ki ngo’.—Matayo 10:42.\nCalu ma dong’ jukwenda ginwang’u telowic, poyowic, man tielocwiny, “gicidho ku ba pacu, ku yero lembanyong’a ma juboth ko, ku keyo kum i kaka ceke.”—Luka 9:6.\nYesu uyero nia julub pare gibinwang’iri ku lembang’o?\nEtielo cwinygi ke nenedi?\nPirang’o telowic ma Yesu umio ni julubne utie iwa bende ku kony?


Aradu, icopo bedo kud anyong’a i kwo peri | Mi ponji\n‘Inyutho ira yo mi kwo.’—ZAB. 16:11.\nWER: 133, 89\nZABURI MIR 16 COPO KONYI NENEDI . . .\nkara iketh Yehova ubed ni “aba” peri?\nkara ing’ii jurimo mandha, man iketh lembakeca ma beco i kwo peri?\nkara itim kero nimaru gin ma ber, man nidagu gin ma rac?\n1, 2. Lembe ma Tony ukadhu kud i ie ubenyutho nenedi nia ecopere nitimo alokaloka i kwo mwa?\nJALAWOBI moko ma nying’e Tony ubino nyathi kic. Ebino somo dharaza, ento lembene ubed unyang’e ngo akeca. Ku lapor, ebino paru nia ewek somo ma fodi enwang’u ngo diplom. Ceng’ soko kunoke ceng’ yenga, Tony ubed ucidho nineno video kunoke ninambu ku jurimbe. Ebino jarop de ngo, ebed emer ungo ku yath ma merojo de, re eng’eyo ngo nia ebekwo pirang’o. Eng’eyo ngo nia Mungu nuti de. Nindo moko, Tony ugam urombo ku Jumulembe pa Yehova, man ekoro igi adieng’a m’ebino ko iwi Mungu. Gimio ire nyathibuku, Nyo jucwio kwo acwia? (La vie a-t-elle été créée ?), man nyathibuku, Penji abic m’ukwayu jupenjiri ko iwi kite ma kwo ucaku ko (Cinq questions à se poser sur l’origine de la vie).\n2 Kinde ma gidok niliewo Tony, ginwang’u nen pare ulokere andhandha. Esomo nyithibukune wang’ dupa dit uketho ginyong’iri man gibaniri. Tony uyero ni Jumulembe maeno kumae: “Kara Mungu utie andha.” Ecaku niponjo Biblia, man nok nok, nen pare ugam ulokere iwi kwo. Nwang’u i wang’ nicaku ponjo Biblia, Tony ubed usomo ngo dharaza cuu, ento i ng’eye edoko nyathin ma cuu mandha mir école m’esomo i ie! Kadok jadit mi somo migi de ie uwang’ lii. Ewacu ni Tony kumae: “Itimo alokaloka lee dit i kwo peri, man icaku benwang’u pwe ma cuu mandha. Nyo tie pilembe icaku bedikiri ku Jumulembe pa Yehova?” Tony udwoko ire nia tie kumeno, man enyutho bende ni jadit somo migi lembe mange m’eponjo. Tony ugam unwang’u diplom, man tin etie jayab yo ma nja man etie bende jakony tic. Mutoro benego Tony lee dit pilembe etuc ning’eyo Wegwa mi polo ma Yehova!—Zab. 68:5.\nWOR YEHOVA KARA LEMBE UWOTH IRI MIERO\n3. Yehova ubemio juk ma kani ni aradu?\n3 Lembe ma Tony ukadhu kud i ie ubepoyo wiwa nia Yehova ubedieng’ andhandha pi jurutic pare ma gitie aradu. Ebemito lembe peri ubed miero, man ikwo kud anyong’a, pieno ebemio iri juk nia ipoi i kum “Jacwic peri i nindo mir aradu peri.” (Ekl. 12:1) Eno tie ngo lembe ma yot saa ceke, ento ecopere. Ku kony pa Mungu, lembe copo bedo iri miero niai m’itie aradu eni nitundo i tio peri. Kara wanyang’ i lembe maeno ma ber, wabiweco iwi gin m’ugam ukonyo nyithindo mir Israel nimaku Ng’om mi lembang’ola, man gin m’ukonyo Daudi niloyo Goliath m’ubino jarukara.\n4, 5. Kite ma Juisrael giloyo ko Jukanani man kite ma Daudi uvoyo ko Goliath ubemio iwa ponji ma kani ma pire tek? (Nen cal mir acaki.)\n4 Kinde ma nyithindho mir Israel gidhingo mondo i Ng’om mi lembang’ola, Yehova umio igi telowic ma kani? Nyo eyero gimed bodho migi mi kiedo lwiny? Ungo! (Poi. 28:1, 2) Eyero igi nia giwore man gigene. (Yoc. 1:7-9) I nen pa dhanu, eno copo nen ni telowic ma cuu ngo, ento ebino telowic ma ber dit ni nyithindho mir Israel. Yehova utuc nikonyo dhanu pare, pieno giloyo Jukanani wang’ dupa. (Yoc. 24:11-13) Pi niworo telowic pa Mungu, kwayu nibedo ku yioyic; yioyic ma kumeno ke mio kwa matoke ma ber. Ebino kumeno nindo ma con man tin bende etie kumeno.\n5 Goliath ubino askari ma jarukara. Edongo kago metre 3, man ebino ku jamlwiny ma reco. (1 Sam. 17:4-7) Daudi ke ubino ndhu ku lacur pare kende man ku yioyic i Mungu. Ng’atu m’umbe ku yioyic copo paru nia rieko pa Daudi ubino nok uketho eng’ap nicikiedo i dhu Goliath! Ento i andha, rieko pa Goliath re m’ubino nok.—1 Sam. 17:48-51.\n6. Wabiweco iwi lembang’o i tiwiwec maeni?\n6 I thiwiwec m’ukadhu, waweco iwi lembe ang’wen ma copo ketho wabedo kud anyong’a man ma copo ketho lembe wotho miero i kwo mwa. Waponjo nia ukwayu wabed wapong’ yeny mwa mi tipo, wathei mer ku dhanu ma gimaru Mungu, waketh lembakeca ma beco man wanen bedagonya ma Mungu mio iwa ni gin ma pire tek. I thiwiwec maeni, wabiponjo bero ma tung’ tung’ ma wacopo nwang’u tek wabetimo lembe maeno ma beco. Dong’ wakenen cik moko mir ukungu ma nwang’ere i Zaburi mir 16.\nPONG’ YENY PERI MI TIPO\n7. (a) Ng’atu mi tipo tie ng’atu ma nenedi? (b) “Aba” pa Daudi ubino ang’o, man eno uketho ewinjere nenedi?\n7 Ng’atu mi tipo bedo ku yioyic i Mungu man etimo kero nineno lembe calu ma Mungu neno ko. Eweko Yehova utel wi kwo pare man eng’io niwore i lembe ceke. (1 Kor. 2:12, 13) Daudi ubino ng’atu mi tipo, pieno i wer moko, eyero kumae: “Yehova en e makapiny mir aba para.” (Zab. 16:5) Mutoro ubed unego Daudi lee dit pir “aba” pare, niwacu pi mer ma ceng’ini m’ebino ko ku Mungu, man ebed eketho Mungu ni kapondo pare. (Zab. 16:1) Pieno ewacu kumae: “Anyong’a nego dwong’ para.” Gin moko acel de mbe m’ubed umio mutoro ni Daudi nisagu mer ma ceng’ini m’ebino ko ku Yehova!—Som Zaburi 16:9, 11.\n8. Kekwan piny moko ma copo ketho ikwo ku mutoro.\n8 Dhanu ma giketho wigi zoo i kum sayu sente man i kum sayu anyong’a gicopo nwang’u ngo nyanok de kit mutoro ma lee ma Daudi ubino ko. (1 Tim. 6:9, 10) Umego moko mi Canada uwacu kumae: “Anyong’a mandha ai ungo i piny ma wanwang’u i kwo, ento wabedo kud anyong’a mandha tek wabemio ni Ng’atu m’umio iwa giramia ceke ma beco, niwacu Yehova Mungu.” (Yak. 1:17) Kan ibetielo yioyic peri i Yehova man ibetimo ire, ibikwo ma ber mandha man ku mutoro. Pieno, icopo timo ang’o pi nidwoko yioyic peri udok tek? Bed inwang’ saa mi weco ku Mungu, niwacu mi somo Lembe pare, mi neno piny ma tung’ tung’ ma beco m’ecwio, man bed ipar iwi kite pare ma beco, calu ve mer m’emeri ko.—Rum. 1:20; 5:8.\n9. Icopo timo ang’o pi ninyutho nia ibeweko Lembe pa Mungu re m’utel wii?\n9 Saa moko Mungu benyutho mer pare iwa nikadhu kud i twiny m’etwinyo kowa tap i saane, calu ma wego ma jamer timo. Daudi de ubed uneno twiny pa Mungu ni gin ma pire tek, uketho eyero kumae: “Abimio mugisa ni Yehova, m’umio ira lembapora (twiny). Eyo, adundena ponja i nindo mi diewor.” (Zab. 16:7) Daudi ubed unyamu i paru pa Mungu cuu dit, pieno en de ecaku neno lembe i kite ma Mungu neno ko. Egam eweko paru pa Yehova re m’utel wie, niwacu ukonye nitimo alokaloka kara edok dhanu ma ber nisagu. Ka in de itimo kumeno, mer m’imaru ko Mungu bidoko tek, e ibidoko Jakristu m’uteng’ini. Nyamego moko ma nyinge Christin uyero nia kan etimo sayusac man ebenyamu i lembe m’ebesomo, enwang’u nia Yehova uketho jukiewo lembene pire!\n10. Calu ma Isaya 26:3 unyutho, ibinwang’u bero ma kani kan itie ng’atu mi tipo?\n10 Kan itie ng’atu mi tipo, ibineno ng’om maeni man anyimne i kite ma Mungu nene ko. Yehova umio iri ng’eyong’ec man rieko ma yawe mbe. Pirang’o? Ebemito ing’ei nia ang’o ma pire tek nisagu i kwo peri, imak yub ma beco, man ikur nindo m’ubino m’umbe lworo! (Som Isaya 26:3.) Umego Joshua, ma bedo i États-Unis, uyero nia kan icoro ceng’ini i vut Yehova, ibineno kamaleng’ nia girang’o ma pire tek man girang’o ma pire tek ungo i kwo.\nTHEI MER KU JURIMO MANDHA\n11. Daudi ubed ung’io dhanu ma nenedi nibedo jurimbe?\n11 Som Zaburi 16:3. Daudi ugam ung’eyo nia ukwayu ebed ku jurimo mandha. Pieno, eng’io dhanu ma gimaru Yehova re ma gibed jurimbe, man eno umio ire “anyong’a” lee dit. Elwong’o jurimbe nia “jumaleng’,” pilembe gibino timo kero nilubo cik pa Yehova i kwo migi. Jagor Zaburi mange de ubino ku paru ma rom iwi ng’io jurimo, ekiewo kumae: “An a juwadi dhanu ceke m’ulwori, man mi ju ma woro ponji peri.” (Zab. 119:63) Calu ma waneno i thiwiwec m’ukadhu, in de icopo nwang’u jurimo dupa ma beco i kind dhanu m’umaru Yehova man m’ubewore. Iromo ng’io kadok dhanu ma gitie ngo adiyo peri bende nibedo jurimbi.\n12. Pirang’o Daudi giku Yonathan gibino jurimo ma beco?\n12 Daudi ubed utheyo ngo mer kwa kud adiyo pare. Nyo ing’eyo ng’atu moko m’ubino jarimb Daudi ma ceng’ini? Saa moko nyo ibeparu pi Yonathan. Daudi giku Yonathan gibino i kind jurimo ma beco ma Biblia uweco pigi. Nyo ing’eyo de nia Yonathan ubino jadit ni Daudi mi oro 30 kumeni? Pirang’o gibino jurimo ma beco? Mer migi ucungo iwi yioyic ma gibino ko i Mungu. Gibed giworiri i kindgi man ng’atuman ubed ufoyo ku kite ma beco ma wagi tie ko, calu ve tegocwiny ma gin zoo ginyutho kinde ma gibino kiedo i dhu judegi pa Mungu.—1 Sam. 13:3; 14:13; 17:48-50; 18:1.\n13. Icopo timo ang’o kara ithei mer ku dhanu dupa? Kemii lapor moko.\n13 Calu Daudi giku Yonathan, ka wabetheyo mer ku dhanu ma gimaru Yehova man ma gitie ku yioyic i bang’e, wabinwang’u “anyong’a” lee dit. Nyamego Kiera, m’utimo ni Mungu pi oro ma dupa uyero kumae: “Atheyo mer ku dhanu mi kabedo ma dupa, dhanu mi suru man mi thek ma tung’ tung’.” Ka in de ibetimo kumeno, ibineno kite ma Biblia ku tipo maleng’ udiko ko dhu jurutic pa Yehova mi ng’om zoo i wat acel.\nKETH LEMBAKECA MA BECO\n14. (a) Icopo bedo ku lembakeca ma nenedi i kwo peri? (b) Aradu moko gigam giyero lembang’o iwi lembakeca migi?\n14 Som Zaburi 16:8. Timo ni Yehova ubino gin ma pire tek magwei ni Daudi. Kan ilubo lapor pa Daudi kinde m’ibeketho lembakeca moko i kwo peri, man saa ceke ibeparu pi gin ma Yehova ubemito itim, e ibikwo kud anyong’a. Umego Steven uyero kumae: “Kan aketho lembakeca moko, atimo kero nitundo i ie, man kan abeneno alokaloka m’atimo, anyong’a nega magwei.” Umego moko m’aradu mir Allemagne, ma kawoni ubetimo i ng’om mange uyero kumae: “Amito ngo nia i tio para saa m’abiparu pi lembe m’atimo i kwo para anwang’ nia abed adieng’ kwa pira gira.” Nyo in de itie ku nen maeno? Pieno, tii ku copo man bodho peri pi nimio yung’ ni Mungu man pi nikonyo dhanu mange. (Gal. 6:10) Bed ku lembakeca mi timo tic pa Yehova, man kwaye ekonyi itund i lembakeca perine. M’umbe jiji, Yehova bidwoko wang’ rwo peri!—1 Yoh. 3:22; 5:14, 15.\nLembakeca Moko M’icopo Ketho I Kwo Peri\nNisomo Biblia i kite ma copo mio iri kony lee\nNiponjo kite mi caku wec ku dhanu i lembanyong’a\nNithiero kwo peri ni Yehova man nimaku batizo\nNidoko jakony tic\nNimedo bodho peri mi ponji\nNicaku ponji mi Biblia ku dhanu\nNidoko jayab yo ma jakony kunoke ma nja\nNitimo i Bethel\nNiponjo dhok mange\nNicikonyo kaka ma yeny mi jurwei utie lee i ie\nNikonyo i tic mi giero Ot Ker kunoke i saa mi peko ma wok rek\n15. Icopo ketho lembakeca ma kani i kwo peri? (Nen sanduku ma thiwie tie, “ Lembakeca moko m’icopo ketho i kwo peri.”)\n15 Icopo ketho lembakeca ma kani i kwo peri? Ineno nenedi kan iketho lembakeca mi bemio jibu i coko m’umbe nisomo asoma? Nicaku tic pa jayab yo kunoke nitimo i Bethel? Icopo ponjo bende dhok ma nyen kara icak nirweyo lembanyong’a ni dhanu lee nisagu. Umego Barak ma tie aradu man m’ubetimo tic mi saa ceke uyero kumae: “Nja kugweno acew m’ang’eyo nia abecimio kero para ceke ni Yehova; eno ketho awinjara cuu mandha; tic mange acel de mbe ma copo ketho awinjara kumeno.”\nFOY KU BEDAGONYA MA MUNGU MIO IRI\n16. Daudi ubino ku nen ma kani iwi cik pa Yehova man cik pare mir ukungu, man pirang’o ebino ku nen maeno?\n16 Som Zaburi 16:2, 4. Calu ma waponjo i thiwiwec m’ukadhu, wanwang’u bedagonya mandha ka wabeworo cik pa Mungu man cik pare mir ukungu. Wagam wamaru gin ma ber man wadagu gin ma rac. (Amo. 5:15) Daudi uyero nia piny ceke ma beco m’ebino ko uai i bang’ Yehova pilembe etie jabero. (Zab. 145:7) Yehova nyutho bero i lembe ceke m’ebetimo, man piny moko ci ma beco ma watie ko uai i bang’e. Daudi utimo kero pare ceke pi nilubo lapor pa Yehova, man pi nimaru lembe m’emaru. Re Daudi utimo bende tego nidagu lembe ma Yehova udagu. Acel m’i kind lembene utie nirwo ni ayi gin m’acwia, niwacu, niworo gin moko ci m’uweko Yehova. Woro ma jumio ni ayi gin m’acwia daru valer mi dhanu, man eketho jumio ni dhanu kunoke ni piny mange, yung m’uromo jumii ni Yehova.—Isa. 2:8, 9; Nyu. 4:11.\n17, 18. (a) Daudi uwacu nia woro mungu m’araga tie ku matoke ma rac ma kani? (b) Ang’o ma tin eni ketho dhanu gimedo “can migi” ameda?\n17 I rundi ma con, lembsasa mi tarwang’ ubino thenge acel mi thier mandha ngo. (Hos. 4:13, 14) Dhanu dupa ubed umaru thierne pilembe gibed gitimo lembsasa mi tarwang’ kacwinygi. Re nyo kit thier maeno ubed umio igi mutoro? Nyanok de ngo! Daudi uwacu nia ju ma gibeworo mungu m’araga gimedo “can migi” ameda. Con eca, gibed githiero kadok awiya migi ni mungu m’araga! (Isa. 57:5) Yehova ugam umaru ngo colcwiny migine nyanok de. (Yer. 7:31) Ka nwang’u ibedo nuti saa maeca, nwang’u anyong’a copo negi lee dit nineno nia junyodo peri gibeworo Yehova!\n18 Tin, dini mi ndra dupa giyio nia lembsasa mi tarwang’ tie rac ungo, kadok ribiri i kind co ku co man mon ku mon de. Kit kwo maeno mi lembsasa copo ketho dhanu ginwang’u nia gitie agonya, ma ke i andha gibemedo “can migi” ameda. (1 Kor. 6:18, 19) Nyo in de ibeneno lembe maeno? Pieno aradu, winj Yehova ma tie Wegwa mi polo. Saa ceke wek kura peri unyuth nia woro Yehova tie ku bero iri. Par cuu iwi matoke ma rac ma tarwang’ kelo. Kan itimo kumeno, ibinwang’u nia kwayu ngo iwek mutoro moko mi nyati dakika ma nyanok kende ukel twon peko ma rukeno i wii. (Gal. 6:8) Umego Joshua ma judaru weco pire uwacu kumae: “Wacopo tio ku bedagonya mwa calu ma wamaru, re tek watio kude rac, mutoro acel de mbe ma wabinwang’u.”\n19, 20. Aradu ma gitie ku yioyic i Yehova man ma gibewore gibinwang’u mugisa ma kani?\n19 Yesu uwacu kumae: “Tek wubedo i lem para, nwang’u wu julubna mandha; man wubing’eyo lemandha, e lemandhane bigonyowu.” (Yoh. 8:31, 32) Watie ku mutoro mi tuko ngo pilembe Yehova uketho watie agonya i kum ponji mi dini mi ndra, i kum vupo ma tung’ tung’, man i kum timo ma tie ku winjiri ku tipo m’ucido. Wabekuro kud ava ma lee dit ninwang’u “gony mi dwong’ mi nyithindho pa Mungu.” (Rum. 8:21) Re kadok kawoni de icopo nwang’u kum gonyne, niwacu bedagonyane moko kan ibelubo ponji pa Kristu. Tek itimo kumeno, “ibing’eyo lemandha” nwang’u ibeponje aponja kende ngo, ento nwang’u ibekwo nimakere ku lemandhane.\n20 Aradu, mar bedagonya ma Mungu umio iri. Tii kude ku rieko. Ebikonyi kawoni nimaku yub ma cuu ma biyiko anyim peri. Umego moko m’aradu uwacu kumae: “Kan ilar itio ku bedagonya peri ku rieko kinde ma fodi itie aradu, eno bikonyi i kwo peri, kinde ma bikwayu imak yub ma dongo, calu ve kit tic m’ibitimo, nyo ibigamu dhaku kunoke nyo ibigiero, kunoke nyo ibibedo jamusuma pi saa moko.”\n21. Icopo timang’o kara inwang’ “kwo mandha”?\n21 I ng’om maeni m’ubekemo ajikine, kadok kwo ma dhanu yungo nia tie kwo mandha de galu ngo. Ng’atu moko acel de mbe m’ung’eyo lembe ma bitimere i nindo m’ubino. (Yak. 4:13, 14) Pieno, lembe ma ber akeca m’icopo timo utie nitimo ng’iong’ic ma biketho ibinwang’u “kwo mandha,” niwacu kwo ma rondo ku rondo i ng’om ma nyen pa Mungu. (1 Tim. 6:19) Yehova bediyowa ngo nia watim ire. Ng’atuman ng’io en gire gin m’ubekwayu etim. Pieno, keth Yehova ubed ni “aba” peri. Kubang’ nindo, tim kero nicoro ceng’ini kude man mar “gin ma ber” ceke m’emio iri. (Zab. 103:5) Ng’ei m’umbe jiji nia Yehova copo mio iri anyong’a ma lee dit pi nja!—Zab. 16:11.


CYCLE CONNECT OCAKO YUB MI LOKO KWO PA DANUI DISTRICT MI AMURU – WEST NILE TODAY NEWS\nHome/Alur/CYCLE CONNECT OCAKO YUB MI LOKO KWO PA DANUI DISTRICT MI AMURU\nwestniletoday January 19, 2022\tAlur, News Leave a comment 82 Views\nCycle connect, ma otiye company ma miyu ba nja man yo longo ni juru furma otiye kuda jemi matin duo daru cwalo tic pare niai I district mi Adjumani nitucI district mi Amuru.\nWilliams Komakech Cainan, manenu wi i yub i botongu mi Cycle Connect, owacu gimiyubanjanijurufur ma otiye ku dajemimacalogari, pikipiki, dyeng ma furu fur man Cumaregu. Jurufur ne giga mgiculu i ngeyoro acel nyo 2 labongo sente moko i wiye.\nEgon yun i akanga ti opodo ka culu, gini angkongi kum lembe ma ocere man ka epodo ka wi njerekugi, gimako ongoenke, giga mu ajemi pare ma enyutuigi pi banja ne.\nEmmy Okkema, jadit man enu wi i ongu mi Cycle Connect, isawa mi wecu ku jurufur I yub mi tenujangimanyenitejagu mi Atiak itum pa yenga owacu yub ne otiye pi medukeru pa jurufurkubanja mi yubukuloka migi kara ginong sente muromo pi konyusomo pa awiamigi man yubu yore mi kwo I pacumigi.\nJadit ne owacu giti yeku yub mi yab ujangi i districts mi Pader, Dokolo, Oyam, Nwoya, Apac, man Otuke man gi cwalo i kabedo mange de.\nGeoffrey Ochora, jago mi Pacumoro Ward, isawa ma obedo ka wecu Town Clerk, ofoyu company ne pi kelo tic mi lokokwo pa jutedero.\nCycle Connect, otiyeku customer elifu 10,000 i Acholi ku Lango man 500 ikumgia i itejagu mi Atiak manongerei district mi Amuru kende.\nDanu ma onongo beru i kum Cycle Connect itejagu mi Atiak manongerei district mi Amuru, gifoyu ongu ne pi medu keru pa danu ma jucan ma kwekaragic walawi amigicen I sukuru.\nNelson Ayella, danu I kyaru mi Pagirinyai Parish mi Lugangwa man ongere i tejagu mi Dzaipi i district mi Adjumani ma omondo I yub ne I oro 2017, owacu ebedo ku peko mi culu fees i man konyu pacu pare enke, enongogony i ngeye ma ecako furu fur kukwerdyang ma egamu i wibanja.\nAyella, ma bende otiye ja wi i kom pa danu mi Acholi makwo i tejagu mi Dzaipi owacu ebe culu fees i pa awia pare I sukuru ma becu man ekonyu pacu pare ku sente ma enongo i kum dyang mi fur pare.\nRaphael Orach, jawi i kom pa Cycle Connect I kyaru mi Wiceli i Parish mi Pogo, district mi Amuru, owacu ebedo eni nduongoka awia obedo ki sukuru pie nsente obedo no kenke, enongogony i ngeye ma egamudyang fur mi banja man ecako fur I kadirimulwar.\nPrevious AMURU DISTRICT VACCINATES 55,000 CHILDREN IN THREE DAYS OF MASS POLIO IMMUNIZATION\nNext DISTRICT MI AMURU OGWERU AWIA ELIFU 55,000 I YUB MI AGWERA PA TWO ARUNGA RUNGA MI NINDU 3.\nROTARY CLUB DONATES SH15M HEART MACHINE TO JINJA HOSPITAL


Yesu utimo udu i Kapernaum | Kwo pa Yesu\nWIC MI 23\nYesu utimo udu ma dongo i Kapernaum\nMATAYO 8:14-17 MARKO 1:21-34 LUKA 4:31-41\nYESU UWODHO PAJOGI\nYESU UKEYO KUM DHAMARU PETRO\nYesu uai ulwong’o julub ang’wen gibed judwar dhanu; elwong’o Petro, Andrea, Yakobo man Yohana. Kawoni ceng’ Sabatu uromo man gin ceke gicidho i kacokiri moko ma nwang’ere i Kapernaum. Yesu ubeponjo i kacokirine man kite m’ebeponjo ko ubewang’u i dhanu lii. Ebeponjo ngo calu jugorcik ento ve ng’atu ma tie ku dito.\nI ceng’ Sabatu maeno, ng’atu ma nico moko ma pajogi umondho i ie ubino nuti. E wang’ acel keca ng’atuno ugam ukok matek kumae: “Lembe mwa ang’o wakudu, in i Yesu ma Janazareti? ibino ninyothowa? ang’ei in i ng’adi, ma Ng’atu Maleng’ pa Mungu!” Yesu ujuko pajogi ma ni i ng’atuno man eyero kumae: “Bed ling’, ai woko kud i ie!”—Marko 1:24, 25.\nE ndhundhu nica, tipo m’ucido uredho ng’atune i ng’om man ekok ku dwande ma tek. E ewok kud i ie “ma k’etime rac ungo.” (Luka 4:35) Dhanu m’ubino i kacokiri igi wang’ lii man gipenjo kumae: “maeni ang’o? . . . ku ng’ol ejuko cil tipo m’ucido, e giwore.” (Marko 1:27) Rwong udu maeno ugam uyik i Galilaya ceke.\nYesu ku julubne giai kud i kacokiri man gicidho yo pa Simon Petro. Kuca ginwang’u malaria ma tek ubetimo dhamaru Petro. Julub gigam gikwayu Yesu ku kisa nia ekonye. E Yesu ucoro ibang’e, emaku cinge man eting’e malu. Wang’ acel kume ukei man ecaku timo ni Yesu ku julubne, copere ecaku tedo igi cam.\nI saa mi mwony pa ceng’, dhanu uai kud i gund adhura ceke ukelo jurutwoyo migi i pacu pa Petro. E eni eni gipong’ i the ot pa Petro. Gibino timo ang’o? Giyenyo jukei kumgi. Pieno, ‘ju ceke m’ubino ku dhanu ma kumgi lith ku tho ma kwonde tung’ tung’ gikelogi i bang’e; man eketho cinge i kumgi kubang’gi nzu, ecangugi.’ (Luka 4:40) Andha, Yesu ukeyo kit twoyo moko ci ma jukelo ibang’e, calu ma jular juewo. (Isaya 53:4) Ewodho kadok pajogi kud i dhanu. Kinde ma pajogi ubewok, gikok nia, “In i Wod Mungu.” (Luka 4:41) Re Yesu ujukogi man emito ngo giweci kadok nyanok de. Ging’eyo nia Yesu tie Kristu man ebemito ngo giketh junen nia ve gibetimo ni Mungu mandha.\nKA PAJOGI UMONDO I NG’ATINI\nKa pajogi umondo i ng’atu moko, ecopo mio peko lee i kume. (Matayo 17:14-18) Re ka juwodhe, kum ng’atu ma nwang’u emondo i ie doko maber man rieko pare de lero. Wang’ dupa Yesu ubed uwodho pajogi ku tego mi tipo maleng’ pa Mungu.—Luka 8:39; 11:20.\nLembang’o m’utimere i ceng’ Sabatu i kacokiri moko mi Kapernaum?\nKinde ma Yesu uwok kud i kacokiri mi Kapernaum ecidho kani? Ewok etimo ang’o kuca?\nDhanu mir adhura utimo ang’o kinde ma giwinjo pir udu ma Yesu utimo?


Jakurpiny ubetheyo mer ku ‘jamcing’ mi gondri ’ (Luka 16) | Kwo pa Yesu\nWIC MI 87\nEtie lembe mi rieko nilar neno bor\nLAPOR PI JAKURPINY MA WON GONDRI\n“WUMAK JURIMO” KU JAMCINGWU\nYesu uai umio lapor pa wod m’urwinyo; laporne uwang’u i weg ajok, i jugorcik man i Jufarisayo lii, kinde ma giwinjo nia kara Mungu tie ayika nitimo kisa ni jadubo m’uloko cwinye. (Luka 15:1-7, 11) Kawoni Yesu umio lapor mange, re ni julub pare kende. Emaku igi lapor pa jalonyo moko m’uwinjo nia jakurpiny pare unyotho piny.\nYesu ukoro nia judoto jakurpiny pi piny pa rwoth pare m’enyotho. Pieno, rwoth uwacu nia ebewodhe cen kud i tic. E jakurpiny ucaku penjere gire kumae: “Abitimo ang’o, kum rwoth para kabu tic mi kuropiny i bang’a? Tekra mbe mi furofur; lewic de nega kum kwayu piny.” Kara kud ebin esendere saa ma jubiwodhe kud i tic, eyero yor i ie kumae: “Ang’eyo gin m’abitimo, [kara] ka jukaba woko kud i tic mi kuropiny, [dhanu] gibin gijola i udigi.” E wang’ acel egam elwong’o jubanja pa rwoth pare, man epenjo ma kwong’ane kumae: “Banja peri adi m’igamu ba rwoth para?”—Luka 16:3-5.\nWon banja maeno uwacu kumae: “Mo mukero dak.” Eno copo bedo mo litre 2 200. Copere ebino ku podho yau madit, kunoke ebino jakuloka mi mo yau. Jakurpiny uwacu ire kumae: “Gam waraga peri, ibed piny pio igor pier abic [eno litre 1 100].”—Luka 16:6.\nJakurpiny upenjo won banja mange kumae: “In ke banja peri adi?” Edwoko kumae: “Nganu mukero dak acel.” Eno copo bedo nganu litre 22 000. Jakurpiny uwacu ire kumae: “Gam waraga peri, igor pier abora.” Jakurpiny ujwigo banja pa ng’atuno lee mandha.—Luka 16:7.\nFodi asu jakurpiny ubeneno wi sente pa rwoth pare, pieno i thenge moko etie ku twero m’ecopo jwigo ko wel banja ma dhanu biculo ni rwoth pare. Calu m’ejwigo wel banja migi, i kite maeno etheyo mer kugi kara gibin gikonye, kinde ma jubiwodhe kud i tic.\nRwoth ugam uwinjo lembe ma jakurpiny pare utimo; kadok nwang’u piny pare unyothere en de, re lembe ma jakurpiny eno utimo uwang’u ie lii man efoye, pilembe kadok ‘egondre,’ re “etimo ku rieko.” Yesu udok umedo kumae: “Wot mi ng’om maeni i kind dhanum’utuk migi gi riek ma sagu wot mi der.”—Luka 16:8.\nYesu ubecwaku ngo lembe ma jakurpiny utimo, man ebeyero ngo nia ukwayu nicwayu vupo i kuloka. Dong’ i andha emito yero ang’o? Ewacu ni julubne kumae: “Wumak jurimo iwu giwu ku piny mi gondri; kara, kan ebithum, gibijolowu i hema ma nja.” (Luka 16:9) Andhandha, nilar neno bor man nitio ku rieko copo mio iwa ponji. Jurutic pa Mungu, niwacu “wot mi der” gicikiri nitio ku jamcing’gi ku rieko, ma nwang’u gibewil ungo pi kwo ma rondo ku rondo m’ubekurogi.\nYehova giku Yesu re ma gicopo ketho ng’atini unwang’ kwo i Ker mi polo, kunoke i Paradiso iwi ng’om i the Kerne. Pieno, wacikara nitimo kero nibedo ku mer ma ceng’ini kugi, nwang’u wabetio ku lonyo kunoke jamcingwa pi nitielo tic mi Ker. Tek wabetimo kumeno, nwang’u wabeyiko kwo mwa mi nindo m’ubino ma binyothere ngo, saa ma nwang’u mola ma kwar, mola ma tar, sente kunoke lonyo ceke gidaru nyothiri.\nYesu uyero bende nia dhanu ceke ma gibetio ku lonyo kunoke jamcing’gi i ayi m’atira, gicopo neno wi piny mange ma pigi tek lee de. Pieno epenjo kumae: “Ka kumeno, tek wubedo mandha ngo i piny mi gondri ng’a ma bimio iwu piny mandha [calu ve tic ma Mungu umio ni dhanu pare] ni sumba?”—Luka 16:11.\nYesu ubemito nyutho ni julubne nia kara jujolgi “i hema ma nja,” jubikwayu lembe dupa ibang’gi. Ng’atu moko mbe ma copo bedo jaratic mandha pa Mungu, ma nwang’u ebetimo bende ni lonyo. Yesu udaru wec pare kumae: “Jatic umbe ma copo timo ni judongo ario: kum kadi ebidagu acel, ebimaru mucelo; kadi ebimoko bang’ acel, man ebicayu mucelo. Wucopo timo ni Mungu ku lonyo de ngo.”—Luka 16:9, 13.\nJakurpiny ma Yesu uweco pire i lapor pare utimo ang’o pi nitheyo mer ku dhanu moko ma gibidok konye yor i ng’eye?\n“Piny mi gondri,” utie ang’o, man Jakristu copo ‘maku jurimo’ nenedi ku pinyne?\nNg’agi ma gicopo jolowa i “hema ma nja” ka watio ku “piny mi gondri” ma watie ko i kite m’atira?


Wacopo Nwang’u Bero Makani ka Waworo Cik Mir Ukungu mi Biblia? | Lembanyong’a\nPONJI MIR 11\n1. Pirang’o wa dhanu watie ku yeny mi telowic?\nCik mir ukungu mi Biblia copo konyowa nenedi kara wagwokra i kum ret ma wok i kumwa?—ZABURI 36:9.\nJacwic mwa tie ku rieko ma nikadhu mwa. Mungu dieng’ piwa calu wego ma jamer. Bende, ecwiowa ngo ma nia wajengra i wiwa giwa. (Yeremia 10:23) Pieno, romrom calu nyatin ma nyanok tie ku yeny mi telowic pa junyodo pare, wan bende watie ku yeny mi telowic pa Mungu. (Isaya 48:17, 18) Cik mir ukungu mi Biblia mio iwa telowic m’anzilo, telowic maeno tie giramia m’uai i bang’ Mungu.—Som 2 Timoteo 3:16.\nCik pa Yehova man cik pare mir ukungu ponjowa kite mandha ma wacopo kwo ko i nindo mwa maeni, man kite ma wacopo nwang’u kudo sukulia mi nja ku nja i nindo m’ubino. Calu Mungu re m’ucwiowa, eber akeca nia wawor telowic pare.—Som Zaburi 19:7, 11; Lembanyutha 4:11.\n2. Cik mir ukungu mi Biblia tie ang’o?\nCik mir ukungu mi Biblia tie andha ma lokre ngo man ma pigi tek akeca. Ento cik, jucopo tio kudo kendekende pi nindo moko kunoke pi lembe moko ma copo wok. (Poi mi Cik 22:8) Pieno, ukwayu watii ku copo mi lurolembe kara wanyang’ cu ka nyongo wacopo tio ku cik mir ukungu ma kani i lembe ma copo wok. (Lembrieko 2:10-12) Ku lapor, Biblia ponjo nia kwo tie giramia m’uai i bang’ Mungu. Cik mir ukungu maeno copo konyowa i kakare mi tic, i pacu mwa, kinde ma wabewotho ku mutukari, pikipiki kunoke gari. Ka wapoi i kum cik maeno mir ukungu, wacopo nigwokra kara kud wanwang’ ret.—Som Tic mi Jukwenda 17:28.\n3. Cik mir ukungu makani ario ma pigi tek akeca?\nYesu uweco pi cik mir ukungu ario ma pigi tek m’usagu zoo. Ma kwong’a nyutho iwa thelembe mi kwo pa dhanu, niwacu nig’eyo Mungu, ni mare man nitimo ire cu cu cu. Wacikra nitio ku cik mir ukungu ma kwong’a eno saa ceke ma wabetimo ng’iong’ic. (Lembrieko 3:6) Dhanu ceke m’utio ku cik mir ukungu maeno i kwo migi, ginwang’u bero mi bedo jurimb Mungu, mi bedo ku mutoro i kwo migi man mi nwang’u kwo ma rondo ku rondo.—Som Matayo 22:36-38.\nCik mir ukungu mir ario copo konyowa nikwo ku dhanu mange kud akwiacwiny. (1 Jukorinto 13:4-7) Tio ku cik mir ukungu maeni mir ario uketho i ie nitio ku dhanu mange kite ma Mungu bende tio kudo ku dhanu.—Som Matayo 7:12; 22:39, 40.\n4. Bero makani ma wacopo nwang’u ka wabetio ku cik mir ukungu mi Biblia?\nCik mir ukungu mi Biblia ponjo juruot kite ma mer copo diko kogi i i acel. (Jukolosai 3:12-14) Lembe pa Mungu gwoko juruot pilembe eponjogi ku cik mange mir ukungu ma copo telo wigi. Cik maeno uwacu nia gamiri ukwayu ubed mi nja.—Som Thangambere 2:24.\nLubo ponji mi Biblia copo gwokowa kara wabed ma kumwa leng’ man ma cwinywa kwio. Ku lapor, saa ceke judongo mi tic ma tung’ tung’ maru nitimo tic ku jurutic m’uworo cik mir ukungu mi Biblia m’uweco iwi timo tic i atira man kud amora. (Lembrieko 10:4, 26; Juebrania 13:18) Lembe pa Mungu ponjowa bende nifoyo kende kende ku piny ma pigi tek akeca pi kwo mwa man nineno ribri mwa ku Mungu ni gin ma pire tek akeca ni kadhu jambcing.—Som Matayo 6:24, 25, 33; 1 Timoteo 6:8-10.\nTio ku cik mir ukungu mi Biblia copo gwoko leng’kum mwa. (Lembrieko 14:30; 22:24, 25) Ku lapor, woro cik pa Mungu m’ukwero mero, gwokowa i kum twoyo ma copo ninegowa man i kum ret macopo wok i kumwa. (Lembrieko 23:20) Yehova yio wamadh kong’o, ento nikadhu mukero ngo. (Zaburi 104:15; 1 Jukorinto 6:10) Cik mir ukungu pa Mungu tie ku bero iwa pilembe cikne ponjowa nigwoko timo mwa man paru mwa. (Zaburi 119:97-100) Ento, jukristo mandha woro cik mir ukungu pa Mungu, kende kende ngo kara ginwang’ bero. Giworo bende pi nimio woro ni Yehova.—Som Matayo 5:14-16.\nNen pa Mungu tie ang’o iwi wodho ic, ciko rimo i kumjo, man iwi kwo pa lei?\nNwang’ ponji mi Biblia m’umbe cul i saa man i kakare m’imaru in.


Lapor ario mi podho mir ulok man jutipodho | Kwo pa Yesu\nSOM I DHOK MI Allemand Alur Amharique Anglais Arabe Arménien Aymara Azéri Azéri (cyrillique) Baoulé Bassa (Cameroun) Batak (karo) Batak (toba) Bikol Birman Boulou Bulgare Cambodgien Catalan Cebuano Chichewa Chitonga Chitonga (Malawi) Chitumbuka Coréen Croate Créole de Maurice Créole des Seychelles Créole d’Haïti Dangme Danois Drehu Efik Espagnol Estonien Fidjien Finnois Fon Français Ga Goun Grec Guarani Gujarati Géorgien Hiligaynon Hongrois Hébreu Icibemba Igbo Iloko Indonésien Isoko Italien Japonais Javanais Jula Kabye Kazakh Kazakh (arabe) Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Lingala Lomwe Luganda Luo Luvale Macédonien Makua Malay Malayalam Malgache Maltais Maya Mooré Ndau Ndébélé Ndébélé (Zimbabwe) Norvégien Nyungwe Néerlandais Oromo Ossète Otètèla Ourdou Ouzbek Pangasinan Papiamento (Curaçao) Persan Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Roumain Russe Samoan Sango Sena Sepedi Serbe Serbe (romain) Shona Silozi Singhalais Slovène Sranan tongo Suédois Swahili Swahili (Rép. dém. du Congo) Tagalog Tahitien Tajiki Tamoul Tatar Tchouvache Thaï Tigrinya Tok pisin Tshiluba Tshwa Turc Turkmène Tuvaluan Twi Tzotzil Ukrainien Umbundu Uruund Vietnamien Wallis Waray-Waray Éwé\nWIC MI 106\nLapor ario ma Yesu umaku iwi podho mir ulok\nMATAYO 21:28-46 MARKO 12:1-12 LUKA 20:9-19\nLAPOR PI WOT ARIO\nLAPOR MI JUFUR PODHO MIR ULOK\nKinde ma Yesu ubino i hekalu, etalu dhu julam ma dongo ku judongo mange ma gimito ginyoth wie ku penji ma nia ng’a dhe m’umio ire ng’ol m’etimo ko gin ceke m’ebino timo. Lembe ma Yesu udwoko igi uketho giling’ ting’. Ing’eye etio ku lapor moko m’ugolo wigi.\nEyero kumae: “Ng’atu moko ubedo ku wote ario; ebino de ba ma kayu, ewacu kumae, woda ci tim tic i podho mir ulok tinuni. Man eloko lembe ewacu de kumae, ayenyo ngo; ento macen elokre, ecidho de. Ebino de ba mir arionde, ewacu de kumeca. Man eloko lembe ewacu kumae, acidho, rwoth: ere ecidho ngo. Makani ma kind juario m’utimo kacwiny woni?” (Matayo 21:28-31) Dwokowang’ lembe maeno utie kamaleng’: Nyathin ma kwong’a re m’udok utimo yeny pa won.\nPieno Yesu uyero ni judhoge kumae: “Andha awacu iwu, nia weg ajok ku weg tarwang’ gilar gimondo iwu i Ker pa Mungu.” Ku kwong’a weg ajok ku weg tarwang’ giyio ngo Mungu. Re ing’eye calu nyathin mi kwong’o, gidok giloko cwinygi man gicaku nitimo ire. Tung’ kugi, calu nyathin mir arionde, judong dini giwacu nia gitimo ni Mungu ma ke i andha gitimo ire ngo. Yesu uyero kumae: “Yohana bino i beng’wu i yo mi bedopwe, wuyie de ngo; ento weg ajok ku weg tarwang’ e ma giyie; wun de, ka wuneno maeni, macen wuloko cwinywu ngo, kara wuyie.”—Matayo 21:31, 32.\nYesu udok umaku lapor mukende. I lapor maeni, Yesu unyutho nia judong dini gikoso ngo kende kende nitimo yeny pa Mungu, ento gitie bende jutimrac. Ewacu kumae: “Ng’atu moko pidho podho mir ulok, epidho arara de i kume, ekunyo vur ma jubiyo ie nying ulok de, man egomo [otkur], e emie ni sumba ba jutipodho, en ke ecidho i ng’om mange. Ka kacekne tundo eoro jamiru ba jutipodho, kara egam kum nying ulok moko m’i podho mir ulok ba jutipodho. E gigame, gifode de, giketho edok mananu. Man eoro jamiru mange kendo i bang’gi; e gitong’o lero i wie, man gitime rac dit. Man eoro mange; e ginege: ku mange de dupa; moko gifodo, moko ke ginego anega.”—Marko 12:1-5.\nNyo juwinj pa Yesu ginyang’ i lapor maeno? Eyo, gicopo nipoi ikum wec ma jabila Isaya ugam uyero, m’uwacu kumae: “Podho mir ulok pa Yehova mir udul en e ot mir Israel, man dhanu mi Yuda gi yen m’apidha pare ma ber: man egeno pokolembe, ento, nen [turocik].” (Isaya 5:7) I lapor maeno pa Yesu, won podho utie Yehova, podho mir ulok ke utie thek mir Israel ma Mungu ugoyo gang’ i kume ku Cik pare pi nigwoke. Yehova uoro jubila kara uponj dhanu pare man kara gikonygi giceg nying’gi maber.\nEnto, “jutipodho” gitimo “jumiru” ma juoro i bang’gi rac man ginegogi. Yesu uyero kumae: ‘E macen [won podho], uoro wode ma jamer i bang’gi, ewacu kumae, gibijwigiri ni woda. Ento jutipodho maeno giweciri i kindgi gigi kumae, maeni jacampacu; wubin, wanegue, kara camupacu dong’ iwa. E gimake man ginege.’—Marko 12:6-8.\nYesu udok upenjogi kumae: ‘Ka kumeno, won podho mir ulok bitimo ang’o?’ (Marko 12:9) Judong dini gidwoko ire lembe kumae: “Ebinyotho dhanu ma rac maeno ku rac, man ebimio podho mir ulok ni jutipodho mange, ma bimio ire nyinge ku ba nindo migi.”—Matayo 21:41.\nM’umbe ninyang’, gipoko lembe i wigi gigi, pilembe gin de gitie acel m’ikind “jutipodho” mi “podho mir ulok” pa Yehova, niwacu thek mir Israel. Nying’gi ma Yehova ukwayu nia gicegi utie nia gibed ku yioyic i Wode, niwacu Masiya. Yesu ugam uneno wang’gi, man ewacu igi kumae: “Fodi wusomo lembagora pa Mungu maeni ngo ma kumae, kidi ma jugomot gikwero, kidine judwoke ni wi gul; maeni ai ba [Yehova], man en e gin ma wang’u ijo i wang’wa?” (Marko 12:10, 11) Ing’eye Yesu udok ukoro i lembene kamaleng’ kumae: “Ka kumeno awacu iwu kumae, jubikabu Ker pa Mungu woko kud i beng’wu, jubimie ni thek ma cego nyingene.”—Matayo 21:43.\nJugorcik ku julam ma dongo ging’eyo nia Yesu uyero “lembabola maeni i kumgi.” (Luka 20:19) Ng’ecwiny umakugi, gimito gineg ‘jacam pacu’ maeno mandha. Ento calu m’udul dhanu neno Yesu ni jabila, ninege iwang’gi utie igi lembe matek.\nI lapor ma Yesu umaku, wot ario m’eweco pigi ubenyutho jukani?\nI lapor mir ario ma Yesu umaku, “won podho” utie ng’a, “podho mir ulok” tie ang’o, “jutipodho” tie jukani, “jumiru” tie jukani, man “jacampacu” tie ng’a?\nLembang’o ma binwang’u “jutipodho” i nindo m’ubino?\nPONJ LEMBE LEE AKECA\nLEMBANYONG’A M’UAI I BANG’ MUNGU!\nKer Pa Mungu Tie Ang’o?\nRwoth mi Ker pa Mungu Tie Ng’a, man Ker ne bibino nitimo ang’o?